
تعارف
 
بہت سے مذاہب ایک ایسی ہستی کی عبادت کرتے ہیں جسے وہ "خدا" کہہ کر پکارتے ہیں۔ یہاں  ایک دلچسپ سوال پیدا ہوتا ہے: کیا وہ سب الگ الگ ناموں سے، بس ایک ہی ہستی کی عبادت کر رہے ہیں ؟ یا وہ بالکل مختلف خداؤں کی عبادت کر رہے ہیں؟ بائبل وضاحت کرتی ہے کہ اگرچہ بہت سے مختلف مذاہب ایک ہی لفظ — "خدا" — استعمال کرتے ہیں، لیکن اس سے ان کی مراد بہت مختلف چیزیں ہوتی ہیں۔ کلامِ مقدس اس بات پر زور دیتا ہے کہ صرف ایک ہی سچا خدا ہے — وہ جس کی عبادت مسیحی کرتے ہیں۔ اور اس کا مطلب یہ ہے کہ دوسرے مذاہب کے خدا بہروپیے، بت اور جھوٹے خدا ہیں۔ یہی وجہ ہے کہ مسیحیت نے ہمیشہ بائبل کے خدا کو جاننے پر اتنا زور دیا ہے۔ وہی واحد سچا خدا ہے، اکیلا وہی ہے جو تخلیق کرنے، ہلاک کرنے اور نجات دینے کی قدرت رکھتا ہے۔
یہ ہماری سیریز 'رسولوں کا عقیدہ '      کا دوسرا سبق ہے، اور ہم نے اسے "خدا باپ" کا عنوان دیا ہے۔ اس سبق میں، ہم رسولوں کے عقیدے  میں  ایمان کے پہلے رکن پر توجہ مرکوز کریں گے — وہ رکن جو تثلیث کی پہلی ہستی، خدا باپ پر ایمان کی تصدیق کرتا ہے۔ جیسا کہ ہم نے پچھلے سبق میں دیکھا، رسولوں کا عقیدہ کلیسیا کی ابتدائی صدیوں کے دوران مختلف شکلوں میں ظاہر ہوا۔ لیکن تقریباً 700 عیسوی تک لاطینی زبان میں اسے ایک معیاری شکل دے دی گئی۔ ایک مقبول جدید اردو ترجمہ درج ذیل ہے:
میں ایمان رکھتا ہوں خدا قادرِ مطلق باپ پر،
 جو آسمان اور زمین کا خالق ہے۔ 
اور یسوع مسیح پر جو اس کا اکلوتا بیٹا، ہمارا خداوند ہے،
 جو روح القدس کی قدرت سے رحم میں پڑا، 
اور کنواری مریم سے پیدا ہوا۔
 اس نے پنطُس پیلاطوس کی عدالت میں دکھ اٹھایا،
 مصلوب ہوا، مُوا اور دفن ہوا؛ 
وہ عالمِ ارواح میں اترا۔ 
تیسرے دن مُردوں میں سے جی اٹھا۔
 وہ آسمان پر چڑھ گیا،
 اور خدا قادرِ مطلق باپ کی دہنی طرف بیٹھا ہے۔
 جہاں سے وہ زندوں اور مُردوں کی عدالت کرنے کو پھر آئے گا۔
 میں ایمان رکھتا ہوں روح القدس پر،
 پاک عالمگیر کلیسیا پر،
 مقدسوں کی رفاقت پر،
 گناہوں کی معافی پر، 
جسم کے جی اٹھنے پر، 
اور ہمیشہ کی زندگی پر۔ آمین۔
آپ کو یاد ہوگا کہ ان اسباق میں ہم نے رسولوں کے عقیدے  کو پانچ اہم حصوں میں تقسیم کیا ہے: پہلے تین حصے خدا کی تین ہستیوں یعنی باپ، بیٹے اور روح القدس سے متعلق ہیں۔ ان کے بعد کلیسیا کا ایک حصہ ہے، اور پھر نجات کا ایک حصہ۔ اس سبق میں، ہم ان پانچ حصوں میں سے پہلے حصے پر توجہ مرکوز کریں گے، جو ایمان کے صرف ایک رکن پر مشتمل ہے:
میں ایمان رکھتا ہوں خدا قادرِ مطلق باپ پر،
 جو آسمان اور زمین کا خالق ہے۔
ایمان کے اس رکن میں مذکور موضوعات کو تقسیم کرنے کے بہت سے طریقے ہو سکتے ہیں۔ لیکن اس سبق میں، ہم تین موضوعات پر توجہ دیں گے جو مسیحی الٰہیات میں مرکزی رہے ہیں: خدا کا تصور، قادرِ مطلق باپ کی ہستی، اور تمام کائنات کے خالق کے طور پر اس کا کردار۔
ان تین موضوعات  پر چلتے  ہوئے، خدا باپ پر ہمارا سبق تین حصوں میں تقسیم ہوگا۔ اول، ہم خدا کے بنیادی تصور پر بات کریں گے، اور ان عمومی چیزوں کو دیکھیں گے جو بائبل اس کے وجود اور فطرت کے بارے میں سکھاتی ہے۔ دوم، ہم "قادرِ مطلق باپ" کے جملے پر توجہ دیں گے، اور تثلیث کی پہلی ہستی کی کچھ امتیازی صفات پر غور کریں گے۔ اور سوم، ہم ہر موجود چیز کے بنانے والے یا خالق کے طور پر باپ کے کردار  پر گفتگو  کریں گے۔ آئیے خدا کے اس تصور سے آغاز کرتے ہیں جو بائبل ہمیں پیش کرتی ہے۔
خدا

خدا پر ہمارا یقین دراصل ہماری ہر دوسری بات اور ہر سوچ کی بنیاد ہے۔ اگر ہم دنیا کو دیکھنے کے نظریے کی بات کریں، تو خدا اس کے عین مرکز میں ہے۔ ہر چیز جیسی بھی ہے، وہ صرف اس لیے ہے کیونکہ اس کا خدا کے ساتھ ایک گہرا تعلق ہے۔یہ سوچ ہمیں ایک بالکل الگ راستے پر لے جاتی ہے، جو ہماری موجودہ تہذیب کی عام سوچ سے بہت مختلف ہے۔ آج کل لوگوں کی سوچ کا مرکز 'ذات' یا 'میں' ہوتی ہے۔ لوگ صرف اپنے بارے میں سوچتے ہیں اور یہ دیکھتے ہیں کہ ہر چیز—یہاں تک کہ خود خدا بھی—ان کی ذات کے لیے کیا فائدہ دے سکتی ہے۔لیکن یاد رکھیے، یہ خود غرضانہ سوچ بائبل کے بتائے ہوئے طریقے کے بالکل خلاف ہے۔ میں تو یہ کہوں گا کہ جیسا کہ ہمیں مقدس کتابوں سے معلوم ہوتا ہے, یہ خود خدا کے سوچنے کے انداز کے بھی بالکل الٹ ہے، ۔اسی لیے آج کے دور میں جب ہم دین کی بات کرتے ہیں، تو یہ بہت ضروری ہے کہ ہم اس 'میں، میں' والی سوچ کو چیلنج کریں جو ہمارے اندر قدرتی طور پر موجود ہوتی ہے۔ ہمیں کوشش کرنی چاہیے کہ اپنی ذاتی خواہشات کے بجائے خدا کو اپنی زندگی اور اپنی سوچ کا مرکز بنائیں۔ ہمیں اپنی 'خود مرکز 'سوچ کو بدل کر 'خدا مرکز 'سوچ کو اپنانا چاہیے۔
— ڈاکٹر جے آئی پیکر
ہم کلامِ مقدس میں پیش  کئے گئے  خدا کے بنیادی تصور پر دو اہم موضوعات کے ذریعے غور کریں گے۔ ایک طرف، ہم اس حقیقت  پر تحقیق کریں گے جسے ماہرینِ الٰہیات اکثر "خدا کی وحدانیت" (singularity of God) کا نام دیتے ہیں، یعنی یہ سچائی کہ کائنات میں صرف ایک ہی خدا موجود ہے۔ دوسری طرف، ہم خدا   کی یکتائی (simplicity of God) پر توجہ مرکوز کریں گے، اور اس بات کو سمجھنے کی کوشش کریں گے کہ باوجود اس کے، کہ اس کی تین الگ الگ ہستیاں ہیں ،وہ حقیقت میں صرف ایک ہی خدا ہے، ۔ آئیے سب سے پہلے خدا کی وحدانیت سے آغاز کرتے ہیں، یعنی اس بنیادی عقیدے سے کہ بائبل کا خدا ہی واحد، یگانہ اور سچا خدا ہے۔

وحدانیت
جب ہم خدا کی وحدانیت کا مطالعہ کریں گے، تو سب سے پہلے ہم اس "کثرتِ پرستی" یا "کثیر خدا پرستی" (polytheism) پر نظر ڈالیں گے جو کلیسیا کی ابتدائی صدیوں کے دوران دنیا میں بہت زیادہ پھیلی ہوئی تھی۔ دوسرے نمبر پر، ہم "وحدانیتِ خدا" یا "واحد پرستی" (monotheism) کا جائزہ لیں گے، جس کا مطلب صرف ایک خدا کے وجود  پر ایمان رکھنا  ہے۔ اور تیسرے نمبر پر، ہم خاص طور پر مسیحیت اور اس میں خدا کے تصور کے بارے میں بات کریں گے۔ تو آئیے سب سے پہلے کثیر خدا پرستی (polytheism) کے موضوع کی طرف بڑھتے ہیں۔
کثیر خدا پرستی    
کثیر خدا پرستی یا شرک سے مراد ایک سے زیادہ خداؤں کے وجود پر یقین رکھنا ہے—یعنی ایسی طاقتور مافوق الفطرت ہستیاں جو کائنات کے نظام کو کنٹرول کرتی ہیں۔ ان میں سے کچھ خداؤں کے بارے میں یہ سمجھا جاتا ہے کہ وہ ازلی اور غیر تخلیق شدہ  ہستیاں ہیں، جبکہ بعض دوسروں کے بارے میں یہ خیال کیا جاتا ہے کہ وہ پیدا ہوئے یا کسی خاص طریقے سے تخلیق کیے گئے۔ ایسے نظاموں میں، یہ معبود اکثر ایک دوسرے سے بالکل الگ اور مختلف ہوتے ہیں، اور ہر ایک اپنی جگہ منفرد ہوتا ہے، بالکل ویسے ہی جیسے ہم انسان انفرادی طور پر ایک دوسرے سے منفرد اور جدا ہیں۔ لیکن کثیر خدا پرستی کے عقیدے میں، کوئی ایک بھی خدا یہ دعویٰ نہیں کر سکتا کہ وہ واحد مافوق الفطرت ہستی ہے جو پوری کائنات پر مکمل اختیار اور کنٹرول رکھتی ہے۔
کثیر خدا پرستی کی ایک مشہور قسم جسے "ہینوتھ ازم" (henotheism) کہا جاتا ہے، اس میں انسان اپنی تمام تر عقیدت اور بندگی صرف ایک خاص خدا کے لیے وقف کر دیتا ہے، لیکن وہ دوسرے خداؤں کے وجود سے انکار بھی نہیں کرتا۔ مثال کے طور پر، رومی سلطنت میں کچھ لوگ 'زیوس' (Zeus) کو سب سے بڑا اور برتر مان کر اس کی تعظیم کرتے تھے، لیکن ساتھ ہی وہ دیگر چھوٹے بڑے خداؤں کے وجود کو بھی تسلیم کرتے تھے۔
ابتدائی کلیسیا کے دور میں، زیادہ تر غیر مسیحی لوگ کثیر خدا پرست ہی تھے۔ بہت سے لوگ یونانیوں اور رومیوں کے فرضی اور جھوٹے خداؤں پر یقین رکھتے تھے، جبکہ کچھ دوسرے لوگ ، قدیم مشرقِ قریب کے بتوں کی پوجا کرتے تھے۔ اس کے علاوہ کچھ ایسے کثیر خدا پرست بھی تھے جو کائناتی طاقتوں پر یقین رکھتے تھے، اور کچھ ایسے بھی تھے جو عناصرِ فطرت یا تخلیق کے دیگر پہلوؤں کی عبادت کیا کرتے تھے۔ اس زمانے میں دہریت (Atheism)—یعنی اس بات پر یقین رکھنا کہ کوئی خدا موجود ہی نہیں ہے—بہت ہی نایاب اور کم تھی۔
مختلف خداؤں پر یقین کے اس قدر عام ہونے کی ایک بڑی وجہ یہ تھی کہ اس وقت اکثر قانوناً کثیر خدا پرستی کو ضروری قرار دیا گیا تھا۔ مثال کے طور پر، رومی سلطنت میں حکومت رومی خداؤں کی عبادت پر زبردستی عمل کرواتی تھی۔ رومیوں کا خیال تھا کہ سلطنت کے لیے ان خداؤں کی خوشنودی، مہربانی اور تحفظ حاصل کرنے کے لیے یہ عبادت لازمی ہے۔ لیکن مختلف خداؤں پر ایمان لانے کی اس سے بھی زیادہ گہری اور بنیادی وجہ انسانوں کی اپنی گناہ آلود فطرت تھی۔
بائبل اس بات کی نشاندہی کرتی ہے کہ انسان بہت جلد سچے خدا کو چھوڑ کر جھوٹے خداؤں کی طرف مائل ہو جاتے ہیں۔ اس کا خاص تعلق بائبل کے گناہ کے نظریے سے ہے۔ اس کا تعلق اس بات سے اتنا زیادہ نہیں ہے کہ ہم اس عظیم خالق کی مخلوق ہیں، بلکہ اس کا تعلق اس بات سے ہے کہ ہم خدا کے سامنے گناہگار مخلوق ہیں... گناہ اس طرح اثر کرتا ہے کہ وہ ہمیں اس سچائی کے بارے میں اندھا کر دیتا ہے جو خدا نے تخلیق کے ذریعے ہم پر ظاہر کی ہے۔ چنانچہ، اگر ہمیں ہمارے حال پر چھوڑ دیا جائے، تو ہم ان چیزوں کو خدا کے طور پر پہچانیں گے یا ان میں الوہی صفات تلاش کریں گے جو حقیقت میں خدا کی ہیں ہی نہیں۔ دوسرے لفظوں میں، ہم سچے خدا کے بدلے اپنے تخیل سے گھڑے ہوئے خود ساختہ خدا بنا لیں گے۔
   — ڈاکٹر ڈیوڈ آر باؤر
جیسا کہ کلامِ مقدس ہمیں سکھاتا ہے، تمام انسان اپنے دل کی گہرائیوں میں یہ جانتے ہیں کہ یہ کائنات کسی الٰہی خالق کے ہاتھ کے بغیر ہرگز وجود میں نہیں آ سکتی تھی۔ لیکن اپنے گناہ کی وجہ سے، انسان قدرتی طور پر سچے خدا کا اعتراف نہیں کرتے اور ان چیزوں کا کریڈٹ اسے نہیں دیتے۔ اس کے بجائے، ہم خدا کے کاموں کو دوسرے ذرائع سے منسوب کر دیتے ہیں۔ رومیوں 20:1-23 میں پولس نے اس بارے میں جس طرح بات کی ہے، اسے غور سےپڑھیں:
  کیونکہ اُس کی اَن دیکھی صِفتیں یعنی اُس کی ازلی قُدرت اور الُوہِیت دُنیا کی پَیدایش کے وقت سے بنائی ہُوئی چِیزوں کے ذرِیعہ سے معلُوم ہو کر صاف نظر آتی ہیں۔ یہاں تک کہ اُن کو کُچھ عُذر باقی نہیں۔  اِس لِئے کہ اگرچہ اُنہوں نے خُدا کو جان تو لِیا مگر اُس کی خُدائی کے لائِق اُس کی تمجِید اور شُکرگُذاری نہ کی بلکہ باطِل خیالات میں پڑ گئے اور اُن کے بے سمجھ دِلوں پر اندھیرا چھا گیا۔  وہ اپنے آپ کو دانا جتا کر بیوُقُوف بن گئے۔  اور غَیرفانی خُدا کے جلال کو فانی اِنسان اور پرِندوں اور چَوپایوں اور کِیڑے مکَوڑوں کی صُورت میں بدل ڈالا۔ (رومیوں 20:1-23) 
پولس کے مطابق، کلامِ مقدس کے خدا کا وجود ہر ایک پر پوری طرح واضح ہے—یہ صاف دیکھا اور سمجھا جا سکتا ہے۔ پولس تو یہاں تک کہتا ہے کہ انسانوں نے تخلیق میں خدا کے اپنے اظہار کے ذریعے اسے جان لیا تھا۔ لیکن ہم  انسان اتنے گناہگار ہیں کہ ہم نے اس کی تمجید کرنے یا اس کا شکر ادا کرنے سے انکار کر دیا۔ اس کے بجائے، ہم نے اس کے جلال کو ان جھوٹے خداؤں سے بدل دیا جو ہم نے خود ایجاد کیے تھے اور اس کی جگہ ان کی عبادت کرنے لگے۔
بائبل ہمیں بتاتی ہے کہ تمام مرد، عورتیں اور بچے اپنے دلوں کی گہرائیوں میں، اپنے ذہنوں میں اور اپنی فہم میں خدا کو جانتے ہیں۔ لیکن رومیوں کا پہلا باب ہمیں بتاتا ہے کہ جب سے آدم اور حوا نے گناہ کیا ہے، ہم نے اپنے دلوں کی گہرائیوں سے سچے خدا کی عبادت چھوڑ کر بتوں یا خدا کی بنائی ہوئی چیزوں کی عبادت شروع کر دی ہے۔ چنانچہ، انسانی دل عملی طور پر ایک ایسی فیکٹری، ایک ایسا ذریعہ اور ایک ایسی جڑ ہے جہاں ہر طرح کے بت جنم لیتے ہیں۔ 
  — ڈاکٹر سیموئیل لنگ
کثیر خدا پرستی کی اس تصویر کو ذہن میں رکھتے ہوئے، اب ہم "واحد پرستی" (monotheism) کو سمجھنے کے لیے تیار ہیں، یعنی یہ عقیدہ کہ کائنات میں صرف ایک ہی خدا وجود رکھتا ہے۔
واحد پرستی  
تکنیکی طور پر دیکھا جائے تو 'واحد پرستی' یا 'توحید' سے مراد کوئی بھی ایسا مذہب ہو سکتا ہے جو صرف ایک خدا کے وجود کا اقرار کرتا ہو۔ مثال کے طور پر، آج کی دنیا میں یہودیت، مسیحیت اور اسلام سبھی توحیدی مذاہب کہلاتے ہیں کیونکہ یہ سب اس بات پر زور  دیتے  ہیں کہ الٰہی ہستی صرف   اور صرف ایک ہی ہے۔ کلامِ مقدس کے بہت سے  حوالے واضح طور پر یہ بیان کر کے خدا کی وحدانیت کی تصدیق کرتے ہیں کہ خدا صرف ایک ہے۔ آئیے اس کی چند مثالیں دیکھتے ہیں۔1 سلاطین   60 :8 میں سلیمان نے اعلان کیا:
خداوند ہی خدا ہے... اور کوئی دوسرا نہیں (1سلاطین 8 : 60 ) 
زبور 10:86 میں، داؤد نے خداوند کے حضور گیت گایا:
تو ہی اکیلا خدا ہے (زبور 86:10) 
2سلاطین  19:19 میں حزقیاہ نے دعا کی:
اے خداوند، صرف تو ہی اکیلا خدا ہے (2سلاطین  19:19) 
رومیوں 30:3 میں، پولس نے اس بات پر زور دیا:
خدا ایک ہی ہے (رومیوں 30:3) 
اور یعقوب 19:2 میں، یعقوب نے کہا:
تو ایمان رکھتا ہے کہ خدا ایک ہی ہے۔ اچھا کرتا ہے! (یعقوب 19:2) 
حقیقت بھی  یہی ہے کہ الٰہی ہستی صرف ایک ہی ہے۔ یہ بات عہد نامہِ قدیم کے دنوں میں بھی سچ تھی، عہد نامہِ جدید کے دور میں بھی سچ تھی اور کلیسیا کی ابتدائی صدیوں میں بھی برحق مانی گئی۔ اور یہ سچائی آج بھی ویسی ہی اٹل ہے۔
تاہم، یہاں ہمیں ایک بہت اہم نکتے کی وضاحت کرنی چاہیے: یہ ضروری نہیں کہ تمام توحیدی مذاہب ایک ہی خدا کی عبادت کر رہے ہوں۔ جیسا کہ ہم نے ذکر کیا، یہودیت، مسیحیت اور اسلام میں سے ہر ایک صرف ایک ہی خدا کی پوجا کرتا ہے۔ اور اس سے بڑھ کر یہ کہ وہ سب اس ایک خدا کی شناخت "ابرہام کےخدا" کے طور پر کرواتے ہیں، کم از کم نام کی حد تک تو ایسا ہی ہے۔ لیکن وہ "ابرہام کے خدا" کے نام کے ساتھ جو تصورات وابستہ کرتے ہیں، وہ ایک دوسرے سے بہت مختلف ہیں۔ وہ خدا کی شخصیت، اس کے الٰہی کاموں اور یہاں تک کہ اس کی اصل فطرت کے بارے میں بھی ایک دوسرے سے اختلاف رکھتے ہیں۔
مثال کے طور پر یہودیت کو دیکھیں۔ یہودیت اپنے ایمان کی بنیاد عہد نامہِ قدیم پر رکھتی ہے، بالکل ویسے ہی جیسے مسیحی کرتے ہیں۔ لیکن وہ اس تثلیثی خدا کا انکار کرتے ہیں جسے بائبل ظاہر کرتی ہے۔ درحقیقت، یہودی ماہرینِ الٰہیات تثلیث کی ہر ہستی کا انکار کرتے ہیں۔ وہ یسوع کو خداوند اور مجسم خدا کے طور پر تسلیم نہیں کرتے۔ وہ اس بات سے بھی انکار کرتے ہیں کہ روح القدس ایک الٰہی ہستی ہے۔ اور یسوع اور روح القدس کو رد کر کے، وہ دراصل اس باپ کا بھی انکار کر دیتے ہیں جس نے انہیں بھیجا تھا۔ جیسا کہ خود یسوع نے لوقا 16:10 میں کہا:
جو مُجھے نہیں مانتا وہ میرے بھیجنے والے کو نہیں مانتا۔ (لوقا 16:10) 
یہودیت ،یسوع اور روح القدس کو مسترد کرتی ہے، اور اس طرح وہ باپ کو بھی مسترد کر دیتی ہے۔ یہودی یہ سمجھتے ہیں کہ وہ خدا کی اسی طرح عبادت کر رہے ہیں جیسا کہ اسے عہد نامہِ قدیم میں ظاہر کیا گیا ہے۔ وہ اسی عہد نامہِ قدیم کی طرف اشارہ کرتے ہیں جس سے مسیحی محبت کرتے ہیں اور کہتے ہیں، "ہم اس خدا کی عبادت کرتے ہیں۔" چنانچہ، سطحی طور پر ایک لحاظ سے ہم کہہ سکتے ہیں کہ ہم ایک ہی خدا کی عبادت کرتے ہیں۔ لیکن ایک دوسرے اور گہرے پہلو سے دیکھا جائے تو ان کا خدا ہمارے خدا سے مختلف ہے کیونکہ انہوں نے یسوع میں ہونے والے خدا کے مکمل مکاشفے کو قبول کرنے سے انکار کر دیا ہے۔ اور جب ہم اسلام پر غور کرتے ہیں، تو یہ بات اور بھی واضح ہو جاتی ہے کہ ان کا خدا کا تصور بائبل کے سراسر خلاف ہے۔
ایک اہم سوال یہ ہے کہ اسلامی عقیدہ ایک خدا کے تصور کے بارے میں کیا دعویٰ کرتا ہے؟ میرا ماننا ہے کہ اسلام خدا کے اندر ایک قسم کی وحدت کی تصدیق تو کرتا ہے، لیکن مسیحیت خداوند کی طرف ان خصوصیات اور صفات کو منسوب کرتی ہے جو اسلام کے تصور سے مختلف ہیں۔ ہمارے پاس نجات    اور مجسم ہونے کے عقائد ہیں، اور یہ وہ اہم عقائد ہیں جو لوگوں کی زندگیوں میں ہمارے خداوند کی شخصیت کو ایک واضح اور بنیادی طریقے سے اجاگر کرتے ہیں۔ مخلصی اور تجسیم دونوں ہی مسلمانوں کے خدا کی وحدانیت کے فہم میں موجود نہیں ہیں۔
— ڈاکٹر ریاض قسیس
خدا کے بارے میں اسلام کا تصور واقعی بائبل کے متصادم ہے، اور اس تضاد کی سب سے بڑی وجہ یہ دعویٰ ہے کہ خدا ایک ایسی اکائی ہے جس میں کوئی فرق یا تنوع نہیں۔ اسلام میں خدا بالکل اکیلا ہے اور اس کی ہستی کے اندر رفاقت یا اشتراک کا کوئی تصور نہیں۔ اس کے برعکس، مسیحی الٰہیات میں واحد پرستی (monotheism) کے ساتھ مکمل وابستگی پائی جاتی ہے، یعنی یہ پختہ یقین کہ خدا صرف ایک ہی ہے۔ بائبل کا قدیم ترین عقیدہ یہی ہے کہ "اے اسرائیل سن، خداوند ہمارا خدا ایک ہی خداوند ہے۔" چنانچہ، توحید پر یہ زور دار اصرار شروع ہی سے یہودی-مسیحی الٰہیاتی روایت کا حصہ رہا ہے۔ لہذا، مسیحی توحید پرست  ہیں۔ اب ہمارے بہت سے مسلمان دوست ایسا نہیں سمجھتے۔ وہ سمجھتے ہیں کہ ہم تین خداؤں کے ماننے والے ہیں۔ وہ تو یہ تک سمجھ سکتے ہیں کہ آپ باپ، ماں اور بیٹے پر یقین رکھتے ہیں، کیونکہ اس معاملے میں محمد سے مسیحی عقیدہِ خدا کو سمجھنے میں غلطی ہوئی تھی۔ لیکن مسیحیت کا تثلیث کا عقیدہ یہ ہے کہ ایک ہی خدا ازل سے تین ہستیوں—باپ، بیٹے اور روح القدس—میں موجود ہے، جو نہ تو صرف ایک ہی معبود کے اظہار کے مختلف طریقے ہیں اور نہ ہی اس کے لیے استعمال ہونے والے تین استعارے، بلکہ اس ایک سچے خدا کی ہستی کے اندر ان ہستیوں کے درمیان ایک حقیقی اور ٹھوس رفاقت موجود ہے۔ یہ تصور اسلام کے خدا کے تصور سے یکسر مختلف ہے۔
— ڈاکٹر جے لِگون ڈنکن III
چنانچہ، یہودیت، مسیحیت اور اسلام سبھی توحیدی مذاہب ہیں۔ وہ سب کثیر خدا پرستی سے الگ ہیں کیونکہ وہ ایک سے زیادہ خداؤں کے وجود کا انکار کرتے ہیں۔ لیکن وہ خدا کون ہے؟ اس بارے میں اپنے بالکل مختلف نظریات کی وجہ سے وہ ایک دوسرے سے بھی واضح طور پر جدا ہیں۔
کثیر خدا پرستی اور واحد پرستی کا جائزہ لینے کے بعد، اب ہم  خدا  کے اس کو سمجھنے  کے لیے تیار ہیں جس کی تصدیق مسیحیت کرتی ہے اور جو رسولوں کےعقیدے میں سکھایا گیا ہے۔
مسیحیت   
رسولوں کے عقیدے میں خدا کے بارے میں بیان کافی سادہ اور واضح ہے۔ یہ صرف اتنا کہتا ہے:
میں ایمان رکھتا ہوں خدا قادرِ مطلق باپ پر، 
جو آسمان اور زمین کا خالق ہے۔
آپ نے غور کیا ہوگا کہ یہ عقیدہ صاف اور کھُلے الفاظ میں  یہ نہیں کہتا کہ صرف ایک ہی خدا ہے۔ اگر ہمیں اس عقیدے کے پس منظر کا علم نہ ہو، تو ممکن ہے کہ کوئی ان الفاظ کو یہودیت کے خدا، یا اسلام کے خدا پر ایمان کے اقرار کے طور پر پڑھے۔ یا شاید اسے بہت سے خداؤں میں سے کسی ایک خدا کی توثیق سمجھے۔ تو پھر ہمیں کیسے معلوم ہوتا ہے کہ یہ غیر مسیحی توحید اور کثیر خدا پرستی کے برعکس مسیحیت کے تثلیثی خدا کی بات کر رہا ہے؟
ایک طرف تو یہ عقیدہ دیگر واضح بیانات کے ذریعے غیر مسیحی توحید کی نفی کرتا ہے۔ جیسا کہ ہم نے پچھلے سبق میں دیکھا، یہ عقیدہ تثلیث کے فارمولے کے گرد ترتیب دیا گیا ہے۔ یہ اس یقین کی عکاسی کرتا ہے کہ خدا باپ، یسوع مسیح (اس کا اکلوتا بیٹا) اور روح القدس الٰہی ہستی میں تین مختلف اشخاص ہیں، جو سب ایک ہی واحد الٰہی روح  یا ذات  میں شریک ہیں۔ یاد رہے کہ اس عقیدے کا مقصد عقائد کا ایک مختصر خلاصہ پیش کرنا تھا، نہ کہ ایمان کا کوئی بہت وسیع اور مفصل بیان پیش کرنا۔ اور جب اسے کلیسیا کی عبادات میں استعمال کیا جاتا تھا، تو کلیسیا کا ہر فرد جانتا تھا کہ خدا کے ان تین اشخاص کا اس طرح ذکر کرنے کا مطلب تثلیث کے عقیدے کی طرف اشارہ کرنا ہے۔
دوسری طرف، یہ عقیدہ لفظ "خدا"   کو ایک واحد نام کے طور پر استعمال کر کے کثیر خدا پرستی (شرک) کا انکار کرتا ہے۔ لفظ "خدا" کے بہت سے معنی ہو سکتے ہیں۔ بہت سے مذاہب اپنے معبودوں کو "خداؤں" کے طور پر پکارتے ہیں۔ اور بائبل خود بھی بعض اوقات لفظ "خدا" کو شیاطین، بتوں اور شاید انسانی رہنماؤں کے لیے بھی استعمال کرتی ہے۔ لیکن ان نام نہاد "خداؤں" کے عام طور پر باقاعدہ نام ہوتے ہیں۔ مثال کے طور پر، قدیم روم کے مذہب میں 'مارس' جنگ کا دیوتا تھا، 'نیپچون' سمندر کا دیوتا تھا، اور 'جوپیٹر' تمام خداؤں کا سربراہ تھا۔
اسی طرح، کلامِ مقدس کا خدا بھی اپنے حقیقی ناموں سے پہچانا جاتا ہے۔ ان میں سے زیادہ تر صفاتی نام ہیں، جیسے "ایل شدائی" (El Shaddai) جس کا ترجمہ اکثر "قادرِ مطلق خدا" کیا جاتا ہے، یعنی وہ خدا جو ہر چیز پر قدرت رکھتا ہے؛ اور "ایل علیون" (El Elyon) جس کا ترجمہ عام طور پر "حق تعالیٰ" یا "خدائے تعالیٰ" کیا جاتا ہے، یعنی وہ خدا جو سب پر حکومت کرتا ہے؛ اور "ادونائی" (Adonai) جس کا ترجمہ عام طور پر "خداوند" کیا جاتا ہے، اور اس کا مطلب آقا یا حاکم ہے۔
لیکن وہ نام جو خدا کے ذاتی نام کے سب سے زیادہ قریب ہے، وہ "یہواہ" (Yahweh) ہے۔ پرانے تراجم میں یہ "یہوواہ" کے طور پر ظاہر ہوتا ہے۔ لیکن جدید تراجم میں اسے عام طور پر "خداوند" لکھا جاتا ہے، اگرچہ اس کے معنی "ادونائی" سے بالکل مختلف ہیں۔ خدا نے انسانی تاریخ کے بالکل آغاز میں ہی خود کو "یہواہ" کے نام سے ظاہر کیا تھا۔ مثال کے طور پر، انسان خدا کے لیے یہ نام کم از کم آدم کے بیٹے سیت کے دور سے استعمال کر رہے تھے، جیسا کہ ہم پیدائش 26:4 سے سیکھتے ہیں۔ نوح نے پیدائش 26:9 میں خدا کو "یہواہ" کہہ کر پکارا۔ اور ابرہام نے پیدائش 8:12 میں خدا کو اسی نام سے پکارا۔ یہواہ وہی نام ہے جو خدا نے خروج 13:3-14 میں موسیٰ کو بتایا تھا، جہاں ہم یہ واقعہ پڑھتے ہیں:
 تب مُوسیٰؔ نے خُدا سے کہا جب مَیں بنی اِسرائیل کے پاس جا کر اُن کو کہُوں کہ تُمہارے باپ دادا کے خُدا نے مُجھے تُمہارے پاس بھیجا ہے اور وہ مُجھے کہیں کہ اُس کا نام کیا ہے؟ تو مَیں اُن کو کیا بتاؤُں؟ خُدا نے مُوسیٰؔ سے کہا مَیں جو ہُوں سو مَیں ہُوں۔ سو تُو بنی اِسرائیل سے یُوں کہنا کہ مَیں جو ہُوں نے مُجھے تُمہارے پاس بھیجا ہے۔ (خروج 13:3-14) 
نام "یہواہ" عبرانی لفظ 'اہیہ' سے نکلا ہے، جس کا ترجمہ یہاں "میں ہوں" کیا گیا ہے۔ یہ وہ سب سے قریبی اور ذاتی   نام ہے جو خدا نے اپنے لوگوں پر ظاہر کیا، اور یہی وہ نام ہے جو کسی بھی دوسرے نام سے بڑھ کر اسے تمام جھوٹے خداؤں سے ممتاز کرتا ہے۔ حقیقت یہ ہے کہ کلامِ مقدس میں خداوند کو جن ناموں سے پکارا گیا ہے، ان میں لفظ "خدا" سب سے عام اور عمومی ہے۔ ہمارے جدید عہد نامہِ قدیم میں لفظ "خدا" عام طور پر عبرانی لفظ 'ایل' (el) یا 'ایلوہیم' (elohim) کا ترجمہ ہے۔ اور عہد نامہِ جدید میں، یہ عام طور پر یونانی لفظ 'تھیوس' (theos) کا ترجمہ ہے۔ لیکن بائبل کے زمانے میں، دوسرے مذاہب بھی یہی الفاظ اپنے خداؤں کے لیے استعمال کرتے تھے۔ تو پھر رسولوں کا عقیدہ نے خدا کے لیے "یہواہ" جیسے منفرد نام کے بجائے یہ عمومی نام کیوں منتخب کیا؟ اس کی وجہ یہ ہے کہ خداوند کی شناخت کے لیے سادہ لفظ "خدا" کا استعمال کر کے، رسولوں کا عقیدہ یہ ظاہر کرتا ہے کہ مسیحیت کا خدا ہی وہ واحد ہستی ہے جو "خدا" کہلانے کی مستحق ہے۔ جیسا کہ ہم 1سلاطین  8 :60 میں پڑھتے ہیں:
زمِین کی سب قَومیں جان لیں کہ خُداوند ہی خُدا ہے اور اُس کے سِوا اَور کوئی نہیں۔ (1سلاطین 60:8) 
جی ہاں، دوسرے مذاہب یہ سمجھتے ہیں کہ وہ حقیقی خداؤں کی عبادت کر رہے ہیں۔ لیکن حقیقت میں، وہ خیالی ہستیوں، یا یہاں تک کہ شیاطین کی پوجا کر رہے ہوتے ہیں—جو کہ مسیحی خدا کے محکوم اور ادنیٰ درجہ کی تخلیق کردہ روحیں ہیں۔ پولس نے 1 کرنتھیوں 10:20 میں یہ بات واضح کی، جہاں اس نے یہ الفاظ لکھے:
جو قُربانی غَیر قَومیں کرتی ہیں شَیاطِین کے لِئے قُربانی کرتی ہیں نہ کہ خُدا کے لِئے اور مَیں نہیں چاہتا کہ تُم شَیاطِین کے شرِیک ہو۔ (1 کرنتھیوں 20:10) 
وہ غیر قومیں یہ نہیں مانتی تھیں کہ وہ شیاطین کو قربانی دے رہی ہیں؛ ان کا خیال تھا کہ وہ مختلف دیوتاؤں کو قربانیاں پیش کر رہی ہیں۔ لیکن وہ غلطی پر تھیں۔
آج دنیا میں مسیحیت کے علاوہ بہت سے مذاہب موجود ہیں۔ ہندو مت، شنٹو مت، بت پرستی، وکا (Wicca)، اسلام، یہودیت، قبائلی مذاہب وغیرہ۔ لیکن ان کے خدا جھوٹے ہیں۔ کچھ شیاطین کی پوجا کرتے ہیں۔ کچھ تخلیق کی عبادت کرتے ہیں۔ اور کچھ اپنے تخیل کی پیداوار کو پوجتے ہیں۔ لیکن بائبل اس بات پر اصرار کرتی ہے کہ صرف مسیحی خدا ہی حقیقی معنوں میں الوہی ہے؛ صرف مسیحی خدا ہی دنیا کی عدالت کرے گا؛ اور صرف مسیحی خدا ہی ہمیں نجات دینے کی قدرت رکھتا ہے۔
ایمان کے اپنے پہلے رکن میں، رسولوں کا عقیدہ نئے مسیحیوں کو اس بات کی دعوت دیتا ہے کہ وہ ان جھوٹے خداؤں کو چھوڑ دیں جن کی وہ پہلے عبادت کرتے تھے، اور کلامِ مقدس کے خدا کو واحد سچے خدا کے طور پر تسلیم کریں۔ اور یہ دعوت ایک ایسی تعلیم کی عکاسی کرتی ہے جو کلامِ مقدس میں بالکل بنیادی اور لازمی ہے۔ بائبل ہر دور کے ہر شخص کو اس بات کا پابند بناتی ہے کہ وہ اس بات کا اعتراف کرے کہ عہد نامہِ قدیم اور جدید کا خدا ہی واحد سچا خدا ہے۔ اور یہ مطالبہ کرتی ہے کہ وہ صرف اور صرف اسی کی عبادت کریں۔
اب جبکہ ہم نے خدا کی وحدانیت کا جائزہ لے لیا ہے، ہم اس کی "" وحدت"  پر توجہ دینے کے لیے تیار ہیں، یعنی اس کی فطرت یا جوہر کی یگانگت۔
وحدت
آپ کو یاد ہوگا کہ جب ہم نے پچھلے سبق میں تثلیث کے عقیدے کی تعریف کی تھی، تو ہم نے اسے اس طرح بیان کیا تھا:
خدا کی تین ہستیاں ہیں، لیکن جوہر  صرف ایک ہی ہے۔
ہم نے یہ بھی کہا تھا کہ   "ہستی"   کی اصطلاح  سے مراد ایک الگ، خود آگاہ شخصیت ہے، اور "جوہر"   کی اصطلاح  سے مراد خدا کی بنیادی فطرت، یا وہ مادہ   ہے جس سے وہ عبارت ہے۔ جب ہم خدا کی وحدت یا اس کی بساطت کی بات کرتے ہیں، تو ہمارے ذہن میں اس کا جوہر ہوتا ہے—اس کی بنیادی فطرت، وہ مادہ جو اس کے وجود کو تشکیل دیتا ہے۔ اب، ماہرینِ الٰہیات "سادہ" اور "بساطت" جیسی اصطلاحات کو ایک خاص تکنیکی انداز میں استعمال کرتے ہیں۔ ہم یہ نہیں کہہ رہے کہ خدا اس معنی میں سادہ ہے کہ اسے سمجھنا آسان ہے۔ بلکہ، اس سے ہماری مراد یہ ہے کہ اس کا جوہر مختلف مادوں کا مجموعہ  نہیں ہے بلکہ ایک متحدہ اکائی ہے جو صرف ایک ہی مادے پر مشتمل ہے۔
ہم بساطت  یا وحدت کے اس تصور کی وضاحت خالص پانی کا مٹی (کیچڑ) سے موازنہ کر کے کر سکتے ہیں۔ ایک طرف، پانی کو ایک سادہ مادہ سمجھا جا سکتا ہے۔ یہ مکمل طور پر پانی پر مشتمل ہے، اور اس میں کچھ اور نہیں ہے۔ لیکن اگر ہم اپنے خالص پانی میں مٹی ملا دیں، تو یہ کیچڑ بن جاتا ہے۔ کیچڑ ایک پیچیدہ مادہ ہے کیونکہ یہ دو الگ الگ حصوں پر مشتمل ہے: پانی اور مٹی۔ خدا کا جوہر بالکل خالص پانی کی طرح ہے: یہ صرف ایک ہی مادے سے بنا ہے۔ لیکن یہ بات کیوں اہم ہے؟ مسیحیت اس بات پر کیوں زور دیتی ہے کہ خدا سادہ ہے اور مختلف مادوں سے مل کر نہیں بنا؟ اس سوال کا جواب دینے کے لیے، آئیے ایک بار پھر تثلیث کے عقیدے کو دیکھیں۔ تثلیث کا عقیدہ بتاتا ہے کہ: خدا کی تین ہستیاں ہیں، لیکن جوہر صرف ایک ہی ہے۔
تثلیث کے عقیدے میں مرکزی نکتہ "ہستی" اور "جوہر" کے درمیان فرق ہے۔ خدا جوہر کے لحاظ سے ایک ہے اور ہستی کے لحاظ سے تین۔ درحقیقت، ہم کہہ سکتے ہیں کہ خدا کے ساتھ، ایک "کیا" (جوہر) ہے اور تین "کون" (ہستیاں) ہیں۔
— ڈاکٹر کیتھ جانسن

جس طرح بائبل اس بات پر زور دیتی ہے کہ خدا کی تین ہستیاں ہیں—یعنی باپ، بیٹا اور روح القدس—اسی طرح وہ اس بات پر بھی  پُرزور  اصرار کرتی ہے کہ خدا صرف ایک ہی ہے۔ کلیسیا کی زندگی کے ابتدائی دور میں ہی، ماہرینِ الٰہیات نے یہ طے کر لیا تھا کہ "ایک خدا" ہونے کے بارے میں بات کرنے کا سب سے مفید طریقہ یہ ہے کہ اس کے "جوہر"   یا "مادے"   کی اصطلاح استعمال کی جائے۔ چنانچہ، جب انہوں نے یہ کہا کہ خدا کا جوہر سادہ اور متحد ہے، تو وہ دراصل اس بات کی نفی کر رہے تھے کہ باپ، بیٹا اور روح القدس تین الگ الگ خدا ہیں جو کسی طرح تثلیث میں آ کر جڑ گئے ہیں۔ اس کے بجائے، وہ اس سچائی کی تصدیق کر رہے تھے کہ یہ تینوں ہستیاں ہمیشہ سے ایک ہی خدا کے طور پر ساتھ موجود رہی ہیں۔
اس طرح، کلیسیا نے یہ بات بالکل واضح کر دی کہ مسیحی تین خداؤں پر ایمان نہیں رکھتے، جیسا کہ اکثر دوسرے مذاہب کی طرف سے ہم پر الزام لگایا جاتا ہے۔ اس کے برعکس، ہم صرف ایک ہی خدا—یعنی ایک ہی الٰہی وجود—پر یقین رکھتے ہیں جو تین ہستیوں میں موجود ہے۔
اکثر جب مسلمانوں سے بات ہوتی ہے، تو وہ کہتے ہیں کہ تثلیث کا مسیحی نظریہ دراصل تین خداؤں یا 'کثیر خدا پرستی'   کی ہی ایک شکل ہے۔ کلیسیا کی تاریخ میں کبھی کسی نے بھی ایسی بات نہیں مانی، کیونکہ اس اقرار کے ساتھ ساتھ کہ باپ خدا ہے، بیٹا خدا ہے اور روح القدس خدا ہے، پیدائش سے لے کر مکاشفہ تک یہ اقرار بھی موجود ہے کہ خدا ایک ہے۔ صرف ایک ہی زندہ اور سچا خدا ہے۔ چنانچہ خدا کے مکمل مکاشفے کو سمجھنے کا واحد طریقہ یہی ہے کہ ہم کہیں کہ خدا ایک ہے، اس کے سوا کوئی دوسرا نہیں؛ باپ، بیٹا اور روح القدس اسی ایک الوہیت میں شریک ہیں۔ کلیسیا کی زبان میں یہ کہا جاتا ہے کہ وہ اس ایک الوہیت میں تین ہستیوں کے طور پر "قائم"   ہیں، اور یہی وجہ ہے کہ ہم تین خداؤں کا اقرار نہیں کرتے۔ ایک خدا ہے، مگر تین ہستیوں میں ہے۔ یہی وہ تعلیم ہے جو کلامِ مقدس میں دی گئی ہے، کلیسیا نے جس کی تصدیق کی ہے اور یہی چیز ہمیں مذہبی میدان میں اپنے تما م مخالفوں سے الگ کرتی ہے۔
   — ڈاکٹر اسٹیفن جے ویلم 
  یہ خیال ایک اور قدیم عقیدے—یعنی نیقیہ کا عقیدہ—میں واضح طور پر بیان کیا گیا ہے، جو کہتا ہے:
یسوع مسیح، خدا کا اکلوتا بیٹا... باپ کے ساتھ ایک ہی جوہر(مادے )   سے ہے۔
چونکہ رسولوں کا عقیدہ نیقیہ کے عقیدے سے زیادہ سادہ اور بنیادی ہے، اس لیے اس میں اس تفصیل کا ذکر  وضاحت کے ساتھ نہیں ملتا۔ اس کے باوجود، یہ اس بات پر زور دے کر   اسی خیال کی طرف اشارہ کرتا ہے کہ ہم صرف ایک ہی خدا پر ایمان رکھتے ہیں جو تین ہستیوں میں موجود ہے۔
مسیحیوں کا ایک خدا اور تین ہستیوں پر ایمان رکھنا مسیحی زندگی پر ان گنت اثرات مرتب کرتا ہے۔ مثال کے طور پر، روایتی مسیحی عبادت ہمیشہ سے مکمل طور پر تثلیثی رہی ہے: ہم تثلیث کی تینوں ہستیوں کی عبادت کرتے ہیں، اور ہم ان میں سے ہر ایک کے لیے حمد و ثنا کے گیت اور التجا کی دعائیں پیش کرتے ہیں۔ تثلیث کی کسی بھی ایک ہستی کو دوسری کے بدلے نظر انداز کرنا دراصل خود خدا کو نظر انداز کرنے کے مترادف ہے۔ ہم پر  باپ، بیٹے اور روح القدس کی عزت، خدمت اور محبت فرض ہے کیونکہ وہ سب مل کر ایک ہی خدا ہیں۔
خدا کے بارے میں بنیادی مسیحی تصور اور اس کے وجود کی نوعیت پر بات کرنے کے بعد، اب ہم "قادرِ مطلق باپ" کے   الفاظ  پر توجہ مرکوز کرنے کے لیے تیار ہیں۔ اب ہم  ان مخصوص باتوں کو دیکھیں گے جو بائبل ہمیں تثلیث کی پہلی ہستی، خدا باپ کے بارے میں سکھاتی ہے۔


قادرِ مطلق باپ

قادرِ مطلق باپ کے بارے میں ہماری گفتگو  چار حصوں میں تقسیم ہوگی۔ اول، ہم اس طریقے کو دیکھیں گے جس سے کلامِ مقدس میں خدا کے لیے "باپ" کا نام استعمال کیا گیا ہے۔ دوم، ہم تثلیث کے تناظر میں خدا باپ کی ہستی پر غور کریں گے۔ سوم، ہم اس کی پدری شفقت یا "باپ ہونے" کی نوعیت اور ان کاموں کو  دیکھیں  گے جو وہ بطور باپ سرانجام دیتا ہے۔ اور چہارم، ہم اس کی قدرت اور طاقت پرگفتگو کریں گے۔ سب سے پہلے "باپ" کے اس نام پر غور کریں جیسا کہ یہ کلامِ مقدس میں خدا کے لیے استعمال ہوا ہے۔
نام
بائبل "باپ"  کے لفظ کو کم از کم تین مختلف معنوں میں استعمال کرتی ہے۔ پہلا یہ کہ اسے تمام چیزوں کے خالق کے طور پر خدا کے لیے استعمال کیا گیا ہے... عہد نامہِ جدید میں اس معنی کی ایک مثال 1 کرنتھیوں 6:8 ہے جہاں پولس باپ کی شناخت اس ہستی کے طور پر کرواتا ہے جس سے تمام چیزیں وجود میں آئی ہیں۔ اب، یہ سمجھنا ضروری ہے کہ بائبل میں خدا کا بطور باپ ہر حوالہ لازمی طور پر تثلیث کی صرف پہلی ہستی (خدا باپ) کا حوالہ نہیں ہوتا... لفظ "باپ" کا دوسرا استعمال اس رشتے کو ظاہر کرتا ہے جو ایمانداروں کا خدا کے ساتھ اس وقت قائم ہوتا ہے جب وہ اسے بطور بیٹا یا بیٹی گود لے لیتا ہے۔ جب پولس رومیوں 15:8 میں کہتا ہے کہ ہمیں لے پالک ہونے کی روح ملی ہے جس کے وسیلے سے ہم 'ابا، اے باپ' پکارتے ہیں، تو وہ "باپ" کو اسی دوسرے معنی میں استعمال کر رہا ہے۔ آخر میں، لفظ "باپ" یسوع مسیح اور اس کے باپ کے درمیان موجود اس منفرد اور خاص رشتے کو ظاہر کرنے کے لیے استعمال ہوتا ہے جو ان کے درمیان ہے... ہم ان تینوں استعمالوں کا خلاصہ یوں کر سکتے ہیں کہ پہلا استعمال خدا کو بطور خالق ظاہر کرتا ہے، دوسرا خدا کو بطور منجی    پیش کرتا ہے اور تیسرا خاص طور پر بیٹے کے ساتھ تعلق میں باپ کی ہستی کی بات کرتا ہے۔ 
  — ڈاکٹر کیتھ جانسن
   بدقسمتی سے، کچھ مسیحی غلطی سے یہ سمجھتے ہیں کہ بائبل میں جہاں کہیں بھی لفظ "باپ" استعمال ہوا ہے، وہاں مراد تثلیث کی پہلی ہستی ہی ہے۔ لیکن تثلیث کا عقیدہ عہد نامہِ جدید تک واضح طور پر ظاہر نہیں ہوا تھا۔ عہد نامہِ قدیم میں یہاں وہاں کچھ اشارے ضرور ملتے ہیں جو الوہیت میں ایک سے زیادہ ہستیوں کے شعور کی نشاندہی کر سکتے ہیں، لیکن عہد نامہِ قدیم مجموعی طور پر اور بہت زیادہ زور دے کر خدا کی وحدانیت ہی کو بیان کرتا ہے۔
چنانچہ، جب عہد نامہِ قدیم میں خدا کو "باپ" پکارا جاتا ہے، تو اس کا اشارہ پوری تثلیث کی طرف ہوتا ہے، نہ کہ صرف ایک ہستی کی طرف۔ اب، ایک لحاظ سے، لفظ "باپ" کا استعمال باپ کی ہستی پر زور تو دیتا ہے، لیکن یہ یاد رکھنا ضروری ہے کہ خدا کی تین ہستیوں کے واضح عہد نامہِ جدید کے مکاشفے سے پہلے، خدا کے لیے استعمال ہونے والی تمام اصطلاحات، بشمول "باپ" کا نام، کسی نہ کسی حد تک پوری تثلیث پر صادق آتی تھیں۔ استثنا 6:32، یسعیاہ 16:63 اور 8:64 جیسے حوالوں  میں لفظ "باپ" پوری الوہیت کی طرف اشارہ کرتا ہے۔ وضاحت کے لیے، آئیے عہد نامہِ قدیم میں "باپ" کے اس استعمال کی صرف ایک مثال دیکھتے ہیں۔ ملاکی 10:2 میں، نبی نے یہ سوالات پوچھے:
کیا ہم سب کا ایک ہی باپ نہیں؟ کیا ایک ہی خُدا نے ہم سب کو پَیدا نہیں کِیا؟ (ملاکی 10:2)
یہاں، پوری الوہیت کو  —جس میں باپ، بیٹا اور روح القدس شامل ہیں—  "باپ" کے طور پر مخاطب کیا گیا ہے کیونکہ انسانیت کی تخلیق میں پوری الوہیت نے حصہ لیا تھا۔ عہد نامہِ جدید یہ واضح کرتا ہے کہ باپ، بیٹے اور روح القدس میں سے ہر ایک نے تخلیق میں قدرے مختلف کردار ادا کیا ہے۔ لیکن عہد نامہِ قدیم کا یہ اقتباس خدا کی ہستیوں کے درمیان ایسے فرق بیان نہیں کرتا۔ اس کے بجائے، یہ تخلیق میں ان کے مجموعی کردار کی وجہ سے ان تینوں ہستیوں کے لیے اجتماعی طور پر "باپ" کا نام استعمال کرتا ہے۔
معاملے کو مزید گہرائی سے سمجھنے کے لیے یہ دیکھنا ہوگا کہ جب عہد نامہِ جدید کے مصنفین نے عہد نامہِ قدیم سے حوالے لیے، تو کئی بار انہوں نے بھی عمومی معنوں میں پوری تثلیث کو 'باپ' کے طور پر ذکر کیا۔ مثال کے طور پر، غالباً متی 45:5 اور 6:6-18، اور اعمال 24:17-29 میں پوری تثلیث کو "باپ" کے طور پر بیان کیا گیا ہے۔ ان اقتباسات میں پوری تثلیث کو مختلف وجوہات کی بنا پر "باپ" کہا گیا ہے۔ کبھی اس لیے کہ پوری الوہیت نے دنیا کی تخلیق میں حصہ لیا، اور کبھی اس لیے کہ خدا کی تینوں ہستیاں وہ اخلاقی معیار ہیں جن کے مطابق ہمیں خود کو ڈھالنا ہے۔ وضاحت کے لیے آئیے صرف ایک آیت پر غور کرتے ہیں۔ یعقوب 17:1 میں ہم یہ الفاظ پڑھتے ہیں:
ہر اچّھی بخشِش اور ہر کامِل اِنعام اُوپر سے ہے اور نُوروں کے باپ کی طرف سے مِلتا ہے جِس میں نہ کوئی تبدِیلی ہو سکتی ہے اور نہ گردِش کے سبب سے اُس پر سایہ پڑتا ہے۔ (یعقوب 17:1) 
اس آیت سے پہلے، یعقوب نے یہ دلیل دی کہ خدا کی فطرت اخلاقی طور پر پاک ہے۔ اس لیے، اس کا نکتہ یہاں یہ تھا کہ ہر وہ چیز جو خدا کی طرف سے آتی ہے وہ اچھی ہے، اور ہر وہ چیز جو اچھی ہے وہ خدا ہی کی طرف سے آتی ہے۔ چونکہ اچھی چیزیں ہمارے تثلیثی خدا کی تمام ہستیوں کی طرف سے آتی ہیں، اس لیے مسیحی مفسرین اکثر اسے پوری تثلیث کی طرف ایک اشارہ سمجھتے ہیں۔ دوبارہ عرض ہے کہ عہد نامہِ قدیم کی طرح یہاں بھی باپ کی ہستی پر زور دینا مناسب معلوم ہوتا ہے، لیکن یہ تسلیم کرنا بھی ضروری ہے کہ بیٹا اور روح القدس بھی ہمیں اچھی نعمتیں فراہم کرتے ہیں۔
اس کے باوجود، یہ بات بھی واضح ہے کہ کلامِ مقدس لفظ "باپ" کو ایک اور معنی میں بھی استعمال کرتا ہے تاکہ تثلیث کی اس ہستی کا ذکر کیا جا سکے جو بیٹے اور روح القدس سے ممتاز ہے۔ ہم اسے یوحنا 14:1، 18؛ یوحنا 17:5-26؛ گلتیوں 6:4 اور 2 پطرس 17:1 میں دیکھتے ہیں۔ اس نکتے کی وضاحت کے لیے صرف دو مثالیں ملاحظہ کریں۔ 2 یوحنا 9 میں، رسول نے باپ اور بیٹے کے درمیان فرق واضح کیا جہاں  اس نے یہ الفاظ لکھے:
جو کوئی آگے بڑھ جاتا ہے اور مسِیح کی تعلِیم پر قائِم نہیں رہتا اُس کے پاس خُدا نہیں۔ جو اُس تعلِیم پر قائِم رہتا ہے اُس کے پاس باپ بھی ہے اور بیٹا بھی۔ (2 یوحنا 9) 
اور یوحنا 16:14-17 میں، یسوع نے باپ کو روح سے الگ کر کے بتایا جب انہوں نے رسولوں کو یہ یقین دہانی کرائی:
مَیں باپ سے درخواست کرُوں گا تو وہ تُمہیں دُوسرا مددگار بخشے گا کہ ابد تک تُمہارے ساتھ رہے۔  یعنی رُوحِ حق (یوحنا 16:14-17) 
اب جبکہ ہم نے دیکھ لیا ہے کہ کلامِ مقدس میں "باپ" کا نام پوری الوہیت کے ساتھ ساتھ تثلیث کی پہلی ہستی کے لیے کیسے استعمال ہوتا ہے، اب ہم خدا باپ کی ہستی کو تثلیث کی دیگر ہستیوں سے  الگ   دیکھنے کے لیے تیار ہیں۔


ہستی
باپ کا بیٹے اور روح القدس کے ساتھ تعلق کئی طریقوں سے بیان کیا جا سکتا ہے۔ لیکن الٰہیات کی تاریخ میں، تثلیث کے بارے میں دو خاص نکتہِ نظر  نمایاں ہو کر سامنے آئے ہیں۔ خاص طور پر، "وجودی تثلیث" (ontological Trinity) اور "انتظامی تثلیث" (economic Trinity) کی اصطلاحات میں بات کرنا عام رہا ہے۔ یہ دونوں طریقے ایک ہی تثلیث—باپ، بیٹے اور روح القدس—کی بات کرتے ہیں، لیکن یہ الوہیت کی تین ہستیوں کے درمیان تعلق کے مختلف پہلوؤں پر زور دیتے ہیں۔
ایک طرف، جب ہم خدا کے وجود پر توجہ مرکوز کرتے ہیں تو عام طور پر "وجودی تثلیث" (ontological Trinity) کی بات کرتے ہیں۔ لفظ "وجودی" (ontological) کا مطلب ہے "وجود سے متعلق"۔ چنانچہ، جب ہم وجودی تثلیث کی بات کرتے ہیں، تو ہم تثلیث کو اس کے جوہر یا ذات کے لحاظ سے دیکھ رہے ہوتے ہیں۔ ہم اس بات پر غور کرتے ہیں کہ تثلیث کی تینوں ہستیاں کس طرح ایک دوسرے کے ساتھ جڑی ہوئی ہیں، اور وہ کس طرح ایک ہی جوہر میں شریک ہیں۔ وجود کے اس نکتہِ نظر  سے، خدا کی تینوں ہستیاں لامحدود ، ازلی اور لا تبدیل  ہیں۔ اور ہر ایک کی الٰہی صفات ایک جیسی ہیں، جیسے حکمت، قدرت، پاکیزگی، انصاف، نیکی اور سچائی۔
دوسری طرف، جب ہم اس بات پر غور کرتے ہیں کہ خدا کی ہستیاں ایک دوسرے کے ساتھ کیسے پیش آتی ہیں اور انفرادی ہستیوں کے طور پر ان کا آپس میں  رشتہ کیا ہے، تو ہم عام طور پر "انتظامی تثلیث" (economic Trinity) کی بات کرتے ہیں۔    "انتظامی" (economic)   کے لفظ کا مطلب ہے "گھریلو انتظام سے متعلق"۔ چنانچہ، جب ہم تثلیث کے انتظامی پہلوؤں کی بات کرتے ہیں، تو ہم اس بات کی وضاحت کر رہے ہوتے ہیں کہ باپ، بیٹا اور روح القدس الگ الگ شخصیات کے طور پر ایک دوسرے سے کیا تعلق رکھتے ہیں۔
جب ہم انتظامی نکتہِ نظر   سے تثلیث کو دیکھتے ہیں، تو ہر ہستی کی مختلف ذمہ داریاں، اختیار کا مختلف درجہ، اور مختلف کاموں کے لیے ایک الگ مقررہ کردار ہوتا ہے۔ باپ، بیٹا اور روح القدس ایک دوسرے سے گفتگو کرتے ہیں۔ وہ ایک دوسرے کے ساتھ عہد   کرتے ہیں۔ وہ ایک دوسرے کی خاطر عمل کرتے ہیں اور کئی دوسرے طریقوں سے ایک دوسرے کے ساتھ باہمی رابطہ رکھتے ہیں۔
وجودی اور انتظامی دونوں نکتہِ نظر   سے، باپ کو "پہلی ہستی" کہا جاتا ہے۔ وجودی تثلیث کی پہلی ہستی باپ کو اس لیے کہا جاتا ہے کیونکہ بیٹا باپ سے "تولید"   ہوا کہلاتا ہے، اور روح القدس باپ سے "صادر"   ہوا مانا جاتا ہے۔ بیٹے کی تولید کے بارے میں 1 یوحنا 9:4 کے الفاظ  دیکھیں:
جو مُحبّت خُدا کو ہم سے ہے وہ اِس سے ظاہِر ہُوئی کہ خُدا نے اپنے اِکلَوتے بیٹے کو دُنیا میں بھیجا ہے تاکہ ہم اُس کے سبب سے زِندہ رہیں۔ (1 یوحنا 9:4) 
اصطلاح "اکلوتا" یونانی لفظ 'مونوجنیس' (monogenes) سے نکلی ہے، جس کا ترجمہ اکثر "اکلوتا جنا ہوا" کیا جاتا ہے۔ بدقسمتی سے، ابتدائی کلیسیا میں کچھ لوگوں نے یہ سمجھا کہ اس کا مطلب یہ ہے کہ بیٹا تخلیق کیا گیا تھا اور وہ مکمل طور پر الٰہی نہیں تھا۔ آج بھی کچھ فرقے بیٹے کی الوہیت کا انکار کرتے ہیں کیونکہ اسے "مولود" یا "جنا ہوا" کہا گیا ہے۔
اس غلط تعلیم کی تردید کے لیے، مسیحی روایتی طور پر یہ کہتے آئے ہیں کہ بیٹا ازل سے باپ سے "تولید شدہ"   یا ازل سے "مولود" ہے۔ یہ اصطلاحات اس بات پر زور دیتی ہیں کہ ایسا کوئی وقت نہیں تھا جب بیٹے کا وجود نہ ہو۔ یوحنا 26:15 میں روح القدس کے صادر ہونے کے بارے میں یسوع کے الفاظ سنیں:
جب وہ مددگار آئے گا جِس کو مَیں تُمہارے پاس باپ کی طرف سے بھیجُوں گا یعنی روحِ حق جو باپ سے صادر ہوتا ہے تو وہ میری گواہی دے گا۔ (یوحنا 26:15) 
 "صادر ہوتا ہے"   کے الفاظ یونانی لفظ 'ایکپوریو مائی' (ekporeuomai) کا ترجمہ ہیں ۔ روایتی طور پر، اس آیت کو روح القدس کے وجود کے ماخذ کے حوالے سے سمجھا گیا ہے۔ بدقسمتی سے، اس طرح کے اقتباسات نے کچھ لوگوں کو اس غلط نتیجے تک پہنچایا کہ روح القدس ازلی یا مکمل الٰہی نہیں ہے۔ لہذا، روایتی مسیحی الٰہیات نے اس بات پر زور دینے  میں بڑی احتیاط برتی ہے کہ اگرچہ اس کی ہستی ازل سے باپ سے صادر ہوتی ہے، روح القدس تثلیث کا مکمل رکن ہے، اور وہ مکمل طور پر الٰہی ہے ۔
وجودی تثلیث کی پہلی ہستی ہونے کے علاوہ، باپ کو انتظامی تثلیث کی بھی پہلی ہستی کہا جاتا ہے۔ انتظامی نکتہِ نظر   سے، باپ کو "پہلی ہستی" اس لیے کہا جاتا ہے کیونکہ وہ باقی دو ہستیوں پر اختیار رکھتا ہے، بالکل ویسے ہی جیسے ایک انسانی باپ اپنے گھرانے پر اختیار رکھتا ہے۔
ہم بیٹے پر باپ کا اختیار کئی طریقوں سے دیکھتے ہیں۔ مثال کے طور پر، بیٹا باپ کی مرضی پوری کرتا ہے، جیسا کہ ہم یوحنا 40 :6 میں سیکھتے ہیں۔ اور بیٹا اپنا اختیار اور بادشاہی باپ سے حاصل کرتا ہے، جیسا کہ افسیوں 20:1-22 جیسے حوالے  بتاتے ہیں۔ درحقیقت، کلامِ مقدس ہمیں بار بار بتاتا ہے کہ بیٹے کی بادشاہی باپ کی بادشاہی کے تابع ہے۔ ہم اسے اس کثرت سے استعمال ہونے والے تصور میں دیکھتے ہیں کہ یسوع خدا کی دہنی طرف بیٹھا ہے، یعنی خدا کے تخت کی دائیں جانب، جیسا کہ زبور 1:110 اور عبرانیوں 3:1 میں ہے۔ خدا کی دہنی طرف یقیناً عزت اور قدرت کی جگہ ہے، لیکن یہ بذاتِ خود وہ تخت نہیں ہے۔ اور آخر کار، بیٹا اپنی بادشاہی باپ کے حوالے کر دے گا، جیسا کہ پولس 1 کرنتھیوں 24:15 میں سکھاتا ہے۔ مختصراً یہ کہ انتظامی تثلیث میں، باپ بیٹے پر اختیار رکھتا ہے۔
باپ اور بیٹے کے تعلق اور اختیار کے استعمال کا معاملہ کافی پیچیدہ ہے، لیکن اس کا اصل تعلق ان مختلف کرداروں سے ہے جو باپ اور بیٹا تثلیث کے اندر ادا کرتے ہیں۔ حقیقت یہ ہے کہ اپنے مقررہ کردار میں، بیٹے نے رضاکارانہ طور پر باپ کی تابعداری کو قبول کیا ہے۔ وہ زمین پر اس لیے آیا تاکہ خود کو باپ کی مرضی کے تابع کر دے اور باپ اپنا اختیار استعمال کرے۔ لیکن اس کے ساتھ ساتھ، یہ محبت کے رشتے ہیں جن میں باپ بیٹے سے محبت کرتا ہے اور بیٹا باپ سے محبت کرتا ہے، اور وہ تثلیث کے اندر ایک دوسرے کو خوش کرنے اور عزت دینے کی کوشش کرتے ہیں۔ لہٰذا، ہمیں ان کے ادا کردہ کرداروں اور ان محبت بھرے تعلقات کے درمیان فرق کو تھوڑا واضح کرنے کی ضرورت ہے جو وہ آپس میں رکھتے  ہیں اور جس پر خوش  ہوتے ہیں۔
   — ڈاکٹر سائمن وائبرٹ
اسی طرح، باپ روح پر بھی اختیار رکھتا ہے۔ مثال کے طور پر، ہمیں اکثر بتایا جاتا ہے کہ یہ باپ ہی ہے جو روح کو بھیجتا ہے، جیسا کہ لوقا 13:11 اور افسیوں 17:1 میں لکھاہے۔ ہم یہ بھی دیکھتے ہیں کہ یہ باپ ہی تھا جس نے اعمال 38:10 کے مطابق بیٹے کو روح کے ذریعے قدرت بخشی۔ تمام کلامِ مقدس میں، روح القدس دنیا میں باپ کے کارندے  کے طور پر کام کرتا ہے، جسے باپ کی طرف سے اس کی مرضی پوری کرنے کی ہدایت دی جاتی ہے۔ انتظامی تثلیث میں، باپ روح القدس پر ویسا ہی اختیار رکھتا ہے جیسا کہ وہ بیٹے پر اختیار رکھتا ہے۔
باپ کا اختیار ہمیشہ محبت کا اختیار ہوتا ہے۔ باپ کا اختیار وہ اختیار ہے جو بیٹے سے محبت  کی صورت میں ظاہر ہوتا  ہے،  اور اس بات کی خواہش کرتا ہے کہ بیٹے کو جلال ملے، بالکل اسی طرح جیسے بیٹا پھر یہ خواہش کرتا ہے کہ باپ کو جلال ملے۔ اور آخر کار، اگر باپ، بیٹا اور روح القدس محبت کا ایک ہی دل رکھتے ہیں، تو یہ خیال کہ باپ، بیٹے اور روح کے درمیان مرضی کا کوئی اختلاف ہوگا، ایک لحاظ سے مضحکہ خیز ہو جاتا ہے۔ کیونکہ اگر بیٹا اور روح ازل سے باپ کی مرضی پوری کرنے کی آرزو رکھتے ہیں، اور باپ ازل سے بیٹے اور روح کو جلال اور عزت دینے کی تمنا رکھتا ہے، تو بنیادی طور پر خدا کی زندگی میں مرضی کا ایک مکمل اتفاق اور محبت کی ایک یگانگت پائی جاتی ہے؛ کیونکہ تثلیث کی اس رفاقت میں وجود کی یگانگت موجود ہے۔
— ڈاکٹر اسٹیو بلیکمور
کلامِ مقدس میں "باپ" کے نام کے استعمال اور خدا باپ کی ہستی کے بارے میں اس فہم کے ساتھ، اب ہم تخلیق اور انسانیت پر اس کی پدری شفقت   کی نوعیت کو دیکھنے کے لیے تیار ہیں۔

پدری شفقت
اس سے پہلے کہ ہم خدا کی پدری شفقت کو تفصیل سے بیان کریں، ہمیں یہ بتانے کے لیےٹھہرنا  چاہیے کہ خدا کی پدری شفقت کے بارے میں بات کرنے والے بہت سے اقتباسات عہد نامہِ قدیم سے آتے ہیں، یعنی اس وقت سے پہلے کے جب خدا نے اپنی تثلیثی فطرت کو واضح طور پر ظاہر کیا تھا۔ ان اقتباسات میں، لفظ "باپ" سب سے پہلے اور بنیادی طور پر پوری تثلیث کی طرف اشارہ کرتا ہے، نہ کہ صرف باپ کی ہستی کی طرف۔ اس کے باوجود، عہد نامہِ جدید خدا کی پدری شفقت کو بنیادی طور پر باپ کی ہستی سے منسوب کرتا ہے۔ لہٰذا، عہد نامہِ قدیم کے ان حوالوں  میں باپ کی ہستی پر زور دیکھنا بالکل جائز اور درست ہے۔
خدا کی پدری شفقت کے بہت سے پہلو ہیں جن پر ہم  گفتگو  کر سکتے ہیں۔ لیکن ہم کلامِ مقدس کے تین زیادہ نمایاں خیالات پر توجہ مرکوز کریں گے۔ اول، ہم خالق کے طور پر باپ کے کردار پر غور کریں گے۔ دوم، ہم اس کی تخلیق اور لوگوں  کے  بادشاہ کے طور پر اس کی پدری حیثیت کو دیکھیں گے۔ اور سوم، ہم اس تصور پر توجہ دیں گے کہ باپ اپنے لوگوں کا خاندانی سربراہ ہے۔ ہم اس کی پدری شفقت کے ایک پہلو کے طور پر خالق کے طور پر اس کے کردار کو تلاش کرنے سے آغاز کریں گے۔
خالق  
وسیع ترین معنوں میں، کلامِ مقدس بعض اوقات خدا کو اپنی ہر تخلیق کردہ چیز کے باپ کے طور پر بیان  کرتا ہے۔ مثال کے طور پر، ہم اسے استثنا 6:32، یسعیاہ 6:43-7، اور 8:64، ملاکی 10:2، اور لوقا 38:3 جیسے حوالوں  میں دیکھتے   ہیں۔ صرف ایک مثال کے طور پر، اعمال 26:17-28 میں ایتھنز کے لوگوں سے پولس کے الفاظ سنیں:
اُس نے ایک ہی اَصل سے آدمِیوں کی ہر ایک قَوم تمام رُویِ زمِین پر رہنے کے لِئے پَیدا کی اور اُن کی مِیعادیں اور سکُونت کی حدّیں مُقرّر کِیں۔  تاکہ خُدا کو ڈُھونڈیں۔ شاید کہ ٹٹول کر اُسے پائیں ہر چند وہ ہم میں سے کِسی سے دُور نہیں۔کیونکہ اُسی میں ہم جِیتے اور چلتے پِھرتے اور مَوجُود ہیں۔جَیسا تُمہارے شاعِروں میں سے بھی بعض نے کہا ہے کہ ہم تو اُس کی نسل بھی ہیں۔(اعمال 26:17-28) 
یہاں پولس نے مشرک شاعروں کلیانتھیس اور آراتوس کا حوالہ دیا، جنہوں نے کہا تھا کہ زیوس انسانوں کا باپ ہے کیونکہ اس نے انہیں پیدا کیا ہے۔ یقیناً، پولس نے اس بات پر زور دیا کہ بائبل کا خدا ہی ،نہ کہ زیوس، حقیقی خالق ہے، ۔ لیکن پولس نے اس خیال کی بھی تصدیق کی کہ کسی چیز کو تخلیق کرنے کا مطلب اس کا "باپ" بننا ہے۔
بائبل انسانی زبان میں لکھی گئی ہے۔ خالق کے طور پر خدا کے ساتھ ہمارا انسانی رشتہ اکثر باپ اور اس کے بچوں کے درمیان تعلق کی اصطلاحات میں بیان کیا جاتا ہے۔ اس تناظر میں، خدا کی پدری شفقت ہماری اصل   اور اس کے اختیار کی نمائندگی کرتی ہے۔
— ڈاکٹر پال چانگ
جس طرح انسانی باپ اپنے بچوں کے ساتھ صبر سے پیش آتے ہیں، اسی طرح تخلیق پر خدا کی عمومی پدری شفقت اسے ہماری گناہ آلود دنیا اور خاص طور پر گناہگار انسانیت کے ساتھ بڑا صبر دکھانے پر مائل کرتی ہے۔ اس کا مطلب یہ نہیں ہے کہ وہ تخلیق کو کبھی سزا نہیں دے گا۔ لیکن یہ اس بات کی وضاحت کرنے میں مدد کرتا ہے کہ وہ کیوں غصہ کرنے میں دھیما اور رحم دکھانے میں تیز ہے۔ جیسا کہ ہم زبور 8:145-9 میں پڑھتے ہیں:
خُداوند رحِیم و کرِیم ہے۔وہ قہر کرنے میں دِھیما اور شفقت میں غنی ہے۔خُداوند سب پر مہربان ہےاور اُس کی رحمت اُس کی ساری مخلُوق پر ہے۔(زبور 8:145-9) 
خالق کے طور پر خدا کے کردار کو دیکھنے کے بعد، اب ہم یہ دیکھنے کے لیے تیار ہیں کہ بادشاہ کے طور پر اس کا کردار اس کی پدری شفقت سے کیسے تعلق رکھتا ہے۔
بادشاہ                                                 
قدیم مشرقِ قریب میں، لوگوں کے لیے یہ عام  سی بات تھی کہ وہ انسانی بادشاہوں کو اپنے باپ کے طور پر پکاریں، اور بادشاہ اپنے لوگوں  کا ذکر اپنے بچوں کے طور پر کریں۔ یہ زبان کلامِ مقدس میں بھی اکثر جھلکتی ہے۔ مثال کے طور پر، بنی اسرائیل داؤد کو اپنا باپ کہتے تھے کیونکہ وہ ان کا بادشاہ رہا تھا۔ یقیناً، بنی اسرائیل میں سے کچھ داؤد کی براہِ راست نسل سے تھے، اس لیے وہ حقیقی معنوں میں ان کا جدِ امجد تھا۔ لیکن جب پوری قوم نے مجموعی طور پر داؤد کو اپنا باپ کہا، تو ان کا مطلب یہ تھا کہ وہ ان کا بادشاہ ہے۔ مرقس 10:11 پر غور کریں، جہاں ہجوم نے اس طرح پکارا:
 مُبارک ہے ہمارے باپ داؤُد کی بادشاہی جو آ رہی ہے۔! (مرقس 10:11) 
یہاں، بنی  اسرائیل کے لئے  داؤد کی باپ   والی حیثیت واضح طور پر اس کی بادشاہت سے جڑی ہوئی ہے۔ اسی طرح، اعمال 25:4-26 میں، کلیسیا نے ان الفاظ کے ساتھ خدا کی حمد کی:
تُو نے رُوحُ القُدس کے وسِیلہ سے ہمارے باپ اپنے خادِم داؤُد کی زُبانی فرمایا کہ قَوموں نے کیوں دُھوم مچائی؟ اور اُمّتوں نے کیوں باطِل خیال کِئے؟            خُداوند اور اُس کے مسِیح کی مُخالفت کوزمِین کے بادشاہ اُٹھ کھڑے ہُوئےاور سردار جمع ہو گئے۔ (اعمال 25:4-26)
ایک بار پھر واضح  طور پر داؤد کو اسرائیل کا باپ کہا گیا کیونکہ وہ خداوند کا ممسوح تھا، وہ بادشاہ جو خداوند کے تخت پر بیٹھا اور جس نے دشمن قوموں کے خلاف جنگوں میں بنی  اسرائیل کی قیادت کی۔ لیکن قدیم دور کے لوگ بادشاہوں کو اپنے باپ کے طور پر کیوں پکارتے تھے؟
قدیم دنیا میں بادشاہ خود کو "باپ" اس لیے کہتے تھے کیونکہ وہ خود کو ایک شفیق سرپرست کے طور پر پیش کرنا چاہتے تھے، یعنی وہ جو اپنے لوگوں کا خیال رکھتا ہے، ان کی ضروریات پوری کرتا ہے اور ان کی حفاظت کرتا ہے۔ اب حقیقت میں تو اس کا زیادہ تر حصہ محض پروپیگنڈا ہی ہوتا تھا، کیونکہ قدیم دنیا کے بادشاہوں کی اکثریت اپنے لوگوں کی خدمت کے بجائے اپنی ذات کی خدمت کرتی تھی۔ لیکن اس کے ساتھ ہی، جب خدا نے خود کو اسرائیل پر ظاہر کیا، تو اس نے بادشاہوں کو باپ سمجھنے کے اسی عام رواج کو استعمال کیا۔ اور خدا کے ہمارا باپ، ہمارا شاہی باپ، ہمارا شہنشاہ باپ ہونے کے معاملے میں یہ کوئی پروپیگنڈا نہیں بلکہ سچ ہے۔ خدا ہمارا خیال رکھتا ہے۔ وہ ہمیں رزق فراہم کرتا ہے۔ وہ ایک باپ کی طرح ہماری حفاظت کرتا ہے۔ چنانچہ، وہ اپنی پوری سلطنت کا باپ ہے، اپنی بادشاہی کا باپ ہے۔
— ڈاکٹر رچرڈ ایل پراٹ، جونیئر
اور جس طرح انسانی بادشاہوں کو ان کی قوموں کا باپ کہا جاتا تھا، خدا کو بھی "باپ" پکارا گیا کیونکہ وہ وہ عظیم بادشاہ ہے جو دنیا کے تمام بادشاہوں پر حکمرانی کرتا ہے، اور اس لیے بھی کہ وہ اپنی چنی ہوئی قوم  بنی  اسرائیل پر براہِ راست حکومت کرتا تھا۔ یسعیاہ 15:63-16 میں خداوند کی پدری شفقت کے بارے میں جس طرح بات کی گئی ہے اس پر غور کریں:
آسمان پر سے نِگاہ کر اور اپنے مُقدّس اور جلِیل مسکن سے دیکھ۔ تیری غَیرت اور تیری قُدرت کے کام کہاں ہیں؟ تیری دِلی رحمت اور تیری شفقت جو مُجھ پر تھی                                                                                                                                                                                                                                             مَوقُوف ہو گئی۔  یقِیناً تُو ہمارا باپ ہے۔ اگرچہ ابرہامؔ ہم سے ناواقِف ہو اور اِسرائیل ہم کو نہ پہچانے۔ تُو اَے خُداوند ہمارا باپ اور فِدیہ دینے والا ہے۔ تیرا نام ازل سے یِہی ہے۔ (یسعیاہ 15:63-16) 
یہاں خدا کو باپ اس لیے کہا گیا ہے کیونکہ وہ آسمانی تخت پر براجمان ہے، جو مجموعی طور پر تمام مخلوقات پر اور ایک خاص طریقے سے  بنی اسرائیل اور یہوداہ پر حکومت کر رہا ہے۔ خاص طور پر، یہاں التجا یہ ہے کہ الٰہی بادشاہ جنگ میں اپنی فوجوں کی قیادت کرے اور اپنے دشمنوں کو شکست دے کر اپنے لوگوں کو  نجات دلائے۔
یہ جاننا کہ ہمارا الٰہی بادشاہ ہمارا اسی طرح خیال رکھتا ہے جیسے ایک باپ اپنے بچوں کا خیال رکھتا ہے، ہمیں بہت زیادہ اعتماد اور تسلی عطا کرتا ہے۔     ہم  اپنے طور پر  اور اپنے زور پر اس دنیا کی برائیوں کے سامنے کھڑے ہونے کے قابل نہیں ہیں۔ لیکن ہمارا الٰہی بادشاہ ہم سے ایک باپ کی طرح محبت کرتا ہے اور بخوشی ہماری مدد کرتا ہے۔
درحقیقت، یہ ان خیالات میں سے ایک ہے جو یسوع نے "خداوند کی دعا" (دُعائے ربانی) میں سکھائے تھے جب انہوں نے اپنے شاگردوں کو "اے ہمارے باپ جو آسمان پر ہے" کے الفاظ سے دعا کرنے کی ہدایت کی تھی۔ خداوند کی دعا کی اس التجا میں خدا کو آسمان پر ہمارے باپ کے طور پر تسلیم کیا گیا ہے۔ اور پوری بائبل میں آسمان کا تصور ایک جیسا ہی ہے: یہ خدا کے تخت کا کمرہ ہے، وہ جگہ جہاں وہ بادشاہ کے طور پر بیٹھ کر حکومت کرتا ہے۔ چنانچہ، جب یسوع نے اپنے شاگردوں سے کہا کہ وہ "اے ہمارے باپ جو آسمان پر ہے" کہہ کر دعا کریں، تو ان کا مقصد یہ تھا کہ وہ خدا سے اپنے شاہی باپ اور آسمان پر تخت نشین الٰہی بادشاہ کے طور پر دعا کریں۔ ہمارا یہ یقین ہے  کہ خدا ہمیں ہماری روزانہ کی روٹی دے گا، ہمارے گناہ معاف کرے گا، ہمیں آزمائش سے بچائے گا اور ہمیں شریر سے  نجات  دلائے گا۔ ہمار یہ یقین اس حقیقت پر مبنی ہے کہ وہ ہمارا محبت کرنے والا بادشاہ ہے جس کے پاس ان کاموں کو کرنے کی قدرت بھی ہے اور وہ اس کی  خواہش بھی رکھتا ہے۔
خالق اور بادشاہ کے طور پر خدا کے اس فہم کے ساتھ، اب ہم اس کی پدری شفقت کے ایک اور پہلو یعنی "خاندانی سربراہ" کے طور پر اس کے کردار پر غور کرنے کے لیے تیار ہیں۔
خاندان کا  سربراہ  
  ایک با ت   جو مجھے دلچسپ لگتی ہے، وہ   یہ ہے کہ الٰہیات کے ہمیشہ کلیسیائی اور تربیتی اثرات ہوتے ہیں۔ ہم جو مانتے ہیں وہ اس بات پر اثر انداز ہوتا ہے کہ ہم کیسے انسان بنتے ہیں، اور خدا باپ کے حوالے سے بھی یہی سچ ہے۔ میرا خیال ہے کہ یہ دونوں طرح سے کام کرتا ہے—ان لوگوں کے لیے بھی جن کے باپ اچھے رہے ہیں اور ان کے لیے بھی جن کے نہیں رہے۔ میں خوش قسمت ہوں کہ مجھے ایک اچھا باپ ملا، اس لیے میرے لیے خدا کو اپنے آسمانی باپ کے طور پر سوچنا کبھی مشکل نہیں رہا۔ وہ تمام باتیں جو میرے والد نے مجھ سے کہیں، جو کچھ میرے لیے کیا اور جس طرح کا ہمارا باہمی تعلق تھا—وہ بہت ہی اہم رہا ہے اور میرے لیے خدا باپ کے تصور کو ایک بہت ہی مثبت معنوں میں سامنے لاتا ہے۔ لیکن کئی  برسوں کے دوران میں نے ایسے لوگوں کے ساتھ بھی کام کیا ہے جن کے لیے پدری شفقت یا "باپ" کی زبان بہت منفی، بہت چیلنجنگ اور بہت مشکل تھی۔ لیکن مجھے یاد ہے کہ ایک دن اپنی ایک طالبہ کے ساتھ کام کرتے ہوئے اس نے میرے سامنے اسے اس طرح بیان کیا کہ "خدا میرے لیے وہ باپ بن گیا جو مجھے کبھی نہیں ملا تھا۔" اور اس لیے میرا خیال ہے کہ جب ہم خدا کی پدری شفقت کو تلاش کرتے ہیں، چاہے وہ محرومی کی جگہ سے ہی کیوں نہ ہو، ہم یہ سیکھنا شروع کر دیتے ہیں کہ خدا کا دل ہماری طرف مائل ہے، چاہے ہم نے اپنے زمینی باپوں کے ساتھ ویسا تجربہ کیا ہو یا نہ ہو۔
— ڈاکٹر اسٹیو ہارپر
خاندانی سربراہ کے تصور سے ہر کوئی واقف ہے۔ عام طور پر یہ والدین، دادا دادی، نانا نانی یا کوئی اور رشتہ دار ہوتا ہے جو خاندان یا گھرانے کی قیادت کرتا ہے اور اس کے لئے  فیصلے کرتا ہے۔ کلامِ مقدس اکثر اپنے لوگوں کے ساتھ خدا کے رشتے کو انہی اصطلاحات میں بیان کرتا ہے۔ عہد نامہِ قدیم میں بعض اوقات ہمیں نسلِ انسانی کے خاندانی سربراہ کے طور پر خدا کی جھلک ملتی ہے۔ مثال کے طور پر، پیدائش 1:5-3 میں موسیٰ نے آدم کے ساتھ خدا کے رشتے کو اسی طرح بیان کیا جس طرح اس نے آدم کے اپنے بیٹے سیت کے ساتھ رشتے کو بیان کیا تھا۔ تاہم، عہد نامہِ قدیم میں اکثر خدا کو قومِ اسرائیل کے خاندانی سربراہ کے طور پر پیش کیا گیا ہے۔ ہم اسے استثنا 31:1، زبور 13:103 اور امثال 12:3 جیسے حوالوں  اپنے لوگوں کے لیے اس کی فکر اور نگہداشت میں دیکھتے ہیں۔ صرف ایک مثال کے طور پر، ہوسیع 1:11 میں خداوند کے الفاظ پر غور کریں:
جب اِسرائیل ابھی بچّہ ہی تھامَیں نے اُس سے مُحبّت رکھّی اور اپنے بیٹے کو مِصرؔ سے بُلایا۔(ہوسیع 1:11) 
یہاں خداوند نے خود کو ایک ایسے باپ (یا سرپرست) کے طور پر پیش کیا ہے جس نے قومِ اسرائیل سے اس کے بچپن ہی سے محبت کی تھی۔ ہم گنتی 7:12 میں بھی خدا کو بنی اسرائیل کے خاندانی سربراہ کے طور پر    دیکھتے  ہیں، جہاں خداوند نے موسیٰ کا ذکر اس طرح کیا:
 میرا خادِم مُوسیٰؔ اَیسا نہیں ہے۔ وہ میرے سارے خاندان میں امانت دار ہے۔ (گنتی 7:12) 
جس لفظ کا ترجمہ "گھرانہ" کیا گیا ہے وہ عبرانی اصطلاح 'بیت' (bayit) ہے۔ یہ ایک عام لفظ ہے جو نہ صرف رہائشی عمارت کے لیے استعمال ہوتا ہے بلکہ اس عمارت میں رہنے والے لوگوں (خاندان) کے لیے بھی بولا جاتا ہے۔ یہاں موسیٰ کو ایک ایسے بیٹے یا خادم کے طور پر بیان کیا گیا ہے جو گھر کے سربراہ کے لوگوں اور املاک پر اختیار رکھتا ہے، جس سے یہ مراد نکلتی ہے کہ خدا قومِ اسرائیل کے خاندان کا سربراہ ہے۔
یقیناً، اپنے لوگوں کے خاندانی سربراہ کے طور پر خدا کا یہ بیان عہد نامہِ جدید میں بھی جاری رہتا ہے۔ متی 9:7-11 اور لوقا 11:11-13 میں یسوع نے سکھایا کہ باپ ہماری دعاؤں کا جواب اسی طرح دیتا ہے جس طرح انسانی باپ اپنے بچوں کی ضروریات پوری کرتے ہیں۔ یوحنا 12:1-13 کے ساتھ ساتھ 1 یوحنا 29:2 اور 1:3 میں ہم سیکھتے ہیں کہ باپ ہم سے اس لیے محبت کرتا ہے کیونکہ ہم اس کے خاندان میں پیدا ہوئے ہیں۔ اور عبرانیوں 5:12-10 میں ہم پڑھتے ہیں کہ خداوند ہماری اپنی بہتری کے لیے ہماری اسی طرح تربیت یا تادیب کرتا ہے جس طرح ایک انسانی باپ اپنے بچوں کی تادیب کرتا ہے۔ مزید برآں، 1 تیمتھیس 15:3 اور 1 پطرس 17:4 جیسےحوالوں میں کلیسیا کو خدا کے گھرانے اور خاندان کے طور پر پکارا گیا ہے۔
میرا یہ ماننا ہے کہ خدا کا 'والد' یا 'باپ' ہونا ہماری عملی اور مذہبی زندگی پر بہت گہرے اثرات ڈالتا ہے۔ اگر ہم غور کریں تو پہلی ہی نظر میں یہ بات سامنے آتی ہے کہ خدا ایک شفیق باپ کی طرح ہے۔   کلام ِ مقدس میں ہمیں بہت تفصیل سے یہ دیکھنے کو ملتا ہے کہ خدا کی شخصیت کیسی ہے اور ایک باپ کے طور پر وہ کتنا عظیم ہے۔اس سے ہمیں شروع ہی میں یہ معلوم ہو جاتا ہے کہ خدا کی نظر میں 'خاندان' کی اہمیت بہت ہی زیادہ ہے۔ میرا ایمان ہے کہ یہ بات ہمیں بائبل کی کتاب 'استثنا'  کے چھٹے باب سے ہی مل جاتی ہے۔ وہاں خدا فرماتا ہے کہ وہ اپنے احکامات اور اپنی محبت کو اگلی نسلوں تک پہنچانے کے لیے خاندانوں  کا   استعمال کرے گا۔ جب والدین اپنے بچوں کے ساتھ وقت گزارتے ہیں، ان کے ساتھ مل کر زندگی جیتے ہیں اور ان کی تربیت کرتے ہیں، تو اس سے بہت بڑے اور مثبت نتائج نکلتے ہیں۔ واقعی، خاندان خدا کے نزدیک بہت ہی بیش قیمت  چیز ہے۔ایک اور اہم بات یہ ہے کہ خاندان کے اندر 'باپ' کا کردار بہت ہی لازمی اور ضروری ہے۔ اس کے اثرات ہم پوری دنیا میں دیکھ سکتے ہیں۔ جہاں باپ مضبوط کردار کے مالک ہوتے ہیں، وہاں کی تہذیب اور معاشرہ بھی مضبوط ہوتا ہے۔ لیکن جہاں معاشرے میں باپ کا کردار کمزور پڑ جاتا ہے، وہاں پورا نظام بکھرنے لگتا ہے۔ اس کمی کو صرف مائیں پوری نہیں کر سکتیں۔ بلاشبہ، ہمیں مضبوط ماؤں کی ضرورت  تو ہے، لیکن باپ کا اپنا ایک خاص مقام ہے جس کے بغیر گزارا نہیں۔ میں دیکھتا ہوں کہ جب معاشرے میں باپ کا سایہ یا اس کا صحیح کردار ختم ہو جاتا ہے، تو ظلم و ستم بڑھ جاتا ہے، تعلیم کی کمی ہو جاتی ہے اور جرائم میں اضافہ ہونے لگتا ہے۔ غرض یہ کہ پورے معاشرے میں بگاڑ تب پیدا ہوتا ہے جب باپ کا تصور کمزور ہوتا ہے۔ اور یہ سب تب ہوتا ہے جب ہم خدا کو ایک عظیم 'باپ' کے طور پر دیکھنا چھوڑ دیتے ہیں یا اس بارے میں ہماری سوچ کمزور ہو جاتی ہے۔
— ڈاکٹر میٹ فریڈمین
اب جبکہ ہم نے قادرِ مطلق باپ کے نام، ہستی اور پدری شفقت کا جائزہ لے لیا ہے، ہم اس کی  اپنی  مرضی کو پورا کرنے والی لامحدود قدرت  پر گفتگو  کرنے کے لیے تیار ہیں۔

قدرت
رسولوں کے عقیدے کے   پہلے رکن کو ایک بار پھر دیکھیں۔ یہ کہتا ہے:
میں ایمان رکھتا ہوں خدا قادرِ مطلق باپ پر،
 جو آسمان اور زمین کا خالق ہے۔
جب رسولوں کا عقیدہ یہ کہتا ہے کہ خدا باپ قادرِ مطلق ہے، تو اس کا مطلب ہے کہ اس کے پاس لامحدود اور بے مثال طاقت ہے۔ روایتی الٰہیاتی اصطلاحات میں، خدا کی قادرِ مطلق طاقت کو اس کی "ہمہ مقتدری" (omnipotence) کہا جاتا ہے، جو لاطینی جڑ 'اومنی' (omni) سے نکلا ہے جس کا مطلب ہے "سب" یا "تمام"، اور 'پوٹینسی' (potency) جس کا مطلب ہے "طاقت"۔ باپ کی قدرت لامحدود ہے کیونکہ اس کے پاس وہ قوت اور قابلیت ہے کہ وہ جو چاہے اسے پورا کر سکے۔ اور یہ بے مثال قدرت  ہے کیونکہ وہی اکیلا ہے جو اس قسم کی قدرت کا مالک ہے۔
ہم باپ کی قدرت کے ان دونوں پہلوؤں پر غور کریں گے جن کا ہم نے ابھی ذکر کیا ہے: یہ حقیقت کہ یہ  قدرت لامحدود ہے، اور یہ بھی  کہ یہ بے مثال ہے۔ آئیے اس کی قدرت کی لامحدود نوعیت سے آغاز کرتے ہیں۔
لامحدود   
کلامِ مقدس باپ کو ایسی قدرت کے حامل کے طور پر بیان کرتا ہے کہ وہ جو چاہے، وہ  کرنے کی طاقت رکھتا ہے۔ اس سے  سے اس لامحدود قدرت کا مظاہرہ کئی مختلف طریقوں سے ہوتا ہے۔ کلام اسے کائنات کو تخلیق کرنے اور اسے تباہ کرنے کی قدرت رکھنے والے کے طور پر بیان کرتا ہے۔ کلام  کہتا ہے کہ اس کے پاس موسم کو کنٹرول کرنے، جنگ میں اپنے دشمنوں کو شکست دینے، انسانی حکومتوں پر حکمرانی اور انہیں کنٹرول کرنے، عظیم معجزات دکھانے اور اپنے لوگوں کو نجات دینے کی قدرت ہے۔ یرمیاہ نبی نے یرمیاہ 10:10-16 میں خداوند کو جس طرح بیان کیا ہے اسے سنیں:
 لیکن خُداوند سچّا خُدا ہے۔وہ زِندہ خُدااور ابدی بادشاہ ہے۔اُس کے قہر سے زمِین تھرتھراتی ہےاور قَوموں میں اُس کے قہر کی تاب نہیں۔تُم اُن سے یُوں کہنا کہ یہ معبُود جِنہوں نے آسمان اور زمِین کو نہیں بنایا زمِین پر سے اور آسمان کے نِیچے سے نیست ہو جائیں گے۔اُسی نے اپنی قُدرت سے زمِین کو بنایا۔اُسی نے اپنی حِکمت سے جہان کو قائِم کِیااور اپنی عقل سے آسمان کو تان دِیا ہے۔اُس کی آواز سے آسمان میں پانی کی فراوانی ہوتی ہےاور وہ زمِین کی اِنتِہا سے بُخارات اُٹھاتا ہے۔وہ بارِش کے لِئے بِجلی چمکاتا ہےاور اپنے خزانوں سے ہوا چلاتا ہے۔ہر آدمی حَیوانِ خصلت اور بے عِلم ہو گیا ہے۔ہر ایک سُنار اپنی کھودی ہُوئی مُورت سے رُسوا ہےکیونکہ اُس کی ڈھالی ہُوئی مُورت باطِل ہے۔اُن میں دَم نہیں۔وہ باطِل فعلِ فریب ہیں۔سزا کے وقت برباد ہو جائیں گی۔یعقُوبؔ کا بخرہ اُن کی مانِند نہیںکیونکہ وہ سب چِیزوں کا خالِق ہےاور اِسرائیل اُس کی مِیراث کا عصا ہے۔ربُّ الافواج اُس کا نام ہے۔(یرمیاہ 10:10-16) 
خدا بنیادی طور پر  اپنی تخلیق شدہ دنیا کے ہر پہلو کو کنٹرول کرتا ہے۔ اس کے پاس وہ قدرت ہے کہ وہ جو چاہے کرے۔ یسعیاہ 9:46-11 میں، خداوند نے خود اپنی قدرت کا خلاصہ اس طرح کیا:
مَیں خُدا ہُوں اور کوئی دُوسرا نہیں۔مَیں خُدا ہُوں اور مُجھ سا کوئی نہیں۔جو اِبتدا ہی سے انجام کی خبر دیتا ہُوںاور ایّامِ قدِیم سے وہ باتیں جو اب تک وقُوعمیں نہیں آئِیں بتاتا ہُوں اور کہتا ہُوں کہ میری مصلحت قائِم رہے گی اور مَیں اپنی مرضی بِالکُل پُوری کرُوں گا۔جو مشرِق سے عُقاب کو یعنی اُس شخص کو جو میرے اِرادہ کو پُورا کرے گا دُور کے مُلک سے بُلاتا ہُوں۔ مَیں ہی نے یہ کہا اور مَیں ہی اِس کو وُقُوع میں لاؤُں گا۔مَیں نے اِس کا اِرادہ کِیا اور مَیں ہی اِسے پُورا کرُوں گا۔(یسعیاہ 9:46-11) 
خدا کا 'قادرِ مطلق' ہونا (یعنی ہر چیز پر قدرت رکھنا) ہم ایمان والوں کے لیے ایک بہت بڑی تسلی ہے۔ جب ہمیں ایسا لگتا ہے کہ یہ دنیا ہمارے قابو سے باہر ہو رہی ہے یا ہر طرف افراتفری اور تباہی پھیل رہی ہے، تو حقیقت میں ایسا نہیں ہوتا۔ کائنات کی کوئی بھی طاقت یا کوئی بھی ذریعہ خدا سے زیادہ طاقتور نہیں ہے اور نہ ہی کوئی اسے اپنی مرضی کرنے سے روک سکتا ہے۔یہ دنیا، چاہے بظاہر کیسی ہی کیوں نہ نظر آئے، کبھی بھی خدا کے کنٹرول سے باہر نہیں جاتی۔ خدا ہی اصل بادشاہ اور حاکم ہے۔ ہم پورے یقین کے ساتھ یہ کہہ سکتے ہیں کہ اسے کوئی مغلوب نہیں کر سکتا۔ یہ احساس ہمیں ان مشکل حالات میں ہمت اور ایمان کے ساتھ چلنے کی طاقت دیتا ہے جو ہماری محدود عقل کی حد  سے باہر ہوتے ہیں۔جب ہمیں وہ سب کچھ نظر نہیں آ رہا ہوتا جو خدا دیکھ رہا  ہوتا  ہے، تو اس وقت ہمارے لیے یہ جاننا بہت ضروری  ہوتا ہے کہ کسی نے خدا سے اس کی طاقت یا اختیار چھینا نہیں ہے۔ میری زندگی میں جو کچھ بھی ہو رہا ہے یا جو حالات بھی مجھ پر آ رہے ہیں، وہ خدا کے محبت بھرے ہاتھوں اور اس کے مکمل اختیار کے نیچے ہیں۔چنانچہ، جب میں اپنے حالات کی وضاحت نہیں کر پاتا یا انہیں سمجھ نہیں پاتا، تب بھی میرا دل مطمئن رہتا ہے۔ کیونکہ میں اس خدا کو جانتا ہوں جو مجھے سنبھالتا ہے اور ان مشکل راستوں پر میرے ساتھ ساتھ چلتا ہے۔
— ڈاکٹر رابرٹ جی لسٹر
پوری بائبل میں، کلامِ مقدس عام طور پر اپنے لوگوں کے لیے خدا کی  نجات  کو اس کی قدرت کے ایک مثالی نمونے کے طور پر پیش کرتا ہے۔ عہد نامہِ قدیم میں ہم اکثر پڑھتے ہیں کہ اس نے خروج  کے موقع پر جب اس نے مصریوں پر آفات نازل کیں، اسرائیلیوں کو غلامی سے آزادی دلائی، بیابان میں چالیس برس تک آسمان سے خوراک (من و سلویٰ) دے کر انہیں سنبھالے رکھا، اور انہیں سرزمینِ موعود پر فتح عطا کی، تو اُس  نے  اپنی طاقت کو ثابت کیا، ۔ قدیم بنی   اسرائیل کے ذہن میں، خروج خدا کی نجات دہندہ قدرت کی وہ سب سے بڑی مثال تھی جسے وہ جانتے تھے۔ ہمیں توریت کی کتابوں میں، خروج 31:14، گنتی 13:14 اور استثنا 26:9-29 جیسے حوالوں  میں خروج کے وقت ظاہر ہونے والی خدا کی قدرت کے حوالے ملتے ہیں۔ ہم اس موضوع کو عہد نامہِ قدیم کے ہر دوسرے حصے میں بھی دیکھتے ہیں۔ ہم اسے تاریخی کتابوں میں 2 سلاطین 36:17 میں، شعری کتابوں میں زبور 3:66-6 جیسے مقامات پر، اور نبوتی کتابوں میں یسعیاہ 12:63 جیسی جگہوں پر پاتے ہیں۔
اب اس کا مطلب یہ ہرگز نہیں کہ قدیم اسرائیلی اس روحانی مخلصی کی برتری سے غافل تھے جو انہوں نے خداوند پر ایمان اور فضل کے ذریعے حاصل کی تھی۔ ان کے لیے یہ کہنا بالکل درست تھا کہ "میں ایمان کے ذریعے خدا کی قدرت پر یقین رکھتا ہوں۔" لیکن عہد نامہِ قدیم کے بہت سے مصنفین کو یہ کہنا زیادہ مؤثر لگا کہ "خدا نے تنِ تنہا ہماری پوری قوم کو غلامی سے آزاد کرا کر اپنی قدرت کا ثبوت دیا۔" اور اس پر حیرت نہیں ہونی چاہیے، کیونکہ خروج میں خدا کی طاقت کے ظاہری مظاہرے اتنے ناقابلِ تردید تھے کہ بے ایمان مصری بھی اس کے قائل ہو گئے تھے۔
خدا کی لامحدود قدرت کے اس فہم کو ذہن میں رکھتے ہوئے، ہمیں یہ ذکر کرنے کے لیے ٹھہرنا چاہیے کہ اس کی لامحدود طاقت کے باوجود کچھ ایسی چیزیں ہیں جو خدا نہیں کر سکتا یا نہیں کرے گا۔ خاص طور پر، باپ کی فطرت  اس کے ہر کام پر لاگو  ہے۔ نتیجے کے طور پر، وہ کبھی بھی کوئی ایسا کام نہیں کرتا جو اس کی فطرت کے خلاف ہو۔
"فطرت" ایک وسیع اصطلاح ہے جس میں اس کی ذاتی اور بنیادی دونوں صفات شامل ہیں۔ ہم اسے کسی کے بنیادی کردار یا اس کے وجود کے مرکزی پہلوؤں کے طور پر بیان کر سکتے ہیں۔ باپ کے معاملے میں، اس کی فطرت میں نہ صرف اس کا وجود اور اس کا کردار شامل ہے، بلکہ تثلیث کے دیگر ارکان کے ساتھ اس کے تعلقات بھی شامل ہیں۔ اور باپ کی فطرت بالکل اٹل اور لا تبدیل  ہے، اس لیے یہ ہمیشہ اسے ایک ہی طرح سے اپنی قدرت استعمال کرنے کی طرف مائل کرے گی۔ یعقوب 17:1 خدا کی فطرت کی لا تبدیل  صفت کے بارے میں اس طرح کہتا ہے:
 ہر اچّھی بخشِش اور ہر کامِل اِنعام اُوپر سے ہے اور نُوروں کے باپ کی طرف سے مِلتا ہے جِس میں نہ کوئی تبدِیلی ہو سکتی ہے اور نہ گردِش کے سبب سے اُس پر سایہ پڑتا ہے۔ (یعقوب 17:1) 
باپ کی فطرت ان کاموں کو کرنے کی اس کی صلاحیت کو محدود نہیں کرتی جو اس کی فطرت کے موافق ہیں۔ لیکن یہ اس بات کی ضمانت ضرور دیتی ہے کہ وہ اپنی قادرِ مطلق قدرت کو صرف ان طریقوں سے استعمال کرے گا جو اس کی صفات کے مطابق ہوں۔ مثال کے طور پر، وہ کبھی ازلی ہونا نہیں چھوڑے گا۔ وہ کبھی بیٹے اور روح القدس پر اپنے اختیار سے دستبردار نہیں ہوگا۔ وہ کبھی کوئی گناہ آلود کام نہیں کرے گا۔ اور وہ ہمیشہ اپنے وعدوں کو پورا کرے گا۔
میرے لیے یہ بات بہت دلچسپ ہے کہ جدید سائنس کی ترقی کے پیچھے ایک بڑا ہاتھ اس حقیقت کو تسلیم کرنا تھا کہ خدا آج بھی بالکل اسی طرح کام کرتا ہے جیسے اس نے کل کیا تھا۔ دنیا کے جن حصوں میں 'مظاہر پرستی'   پائی جاتی ہے—یعنی یہ عقیدہ کہ بہت سے خدا ہیں اور وہ دنیا کی مختلف چیزوں (جیسے ہوا، آگ یا درختوں) میں رہتے ہیں—وہاں یہ سمجھا جاتا ہے کہ خداؤں کا کچھ بھروسہ نہیں کہ وہ کب کیا کر دیں۔اب اگر خدا کا کوئی بھروسہ ہی نہ ہو اور وہ غیر متوقع ہو، تو آپ اس دنیا کا مطالعہ کر ہی نہیں سکتے۔ اس کی وجہ یہ ہے کہ آپ کو پتہ ہی نہیں ہوگا کہ قدرت آج جس طرح کام کر رہی ہے، کیا کل بھی ویسے ہی کرے گی یا نہیں۔ لیکن اگر ہم یہ مانیں کہ خدا کبھی نہیں بدلتا، تو ہم اعتماد کے ساتھ باہر نکل کر اس دنیا کو دیکھ سکتے ہیں، اسے سمجھ سکتے ہیں اور یہ جان سکتے ہیں کہ خدا نے اسے کیسے بنایا اور یہ کیسے چلتی ہے۔ خدا کے کبھی نہ بدلنے کے اسی پختہ یقین نے جدید سائنس کے عروج کو ممکن بنایا۔جس طرح اس یقین نے سائنس کی بنیاد رکھی، بالکل اسی طرح یہی بات ایک مسیحی کو مشکل اور غیر یقینی حالات میں اطمینان، سکون اور سکونِ قلب عطا کرتی ہے۔ ہمیں زندگی کی ہر گتھی کو خود سلجھانے کی ضرورت نہیں ہے اور نہ ہی ہمیں یہ جاننے کی ضرورت ہے کہ آنے والے کل میں کیا چھپا ہے۔ ہمارے لیے صرف اتنا جاننا ہی کافی ہے کہ ہمارا خدا ہر اس چیلنج اور مشکل کا سامنا کرنے کے لیے پوری طرح کافی ہے جس سے ہمارا پالا پڑتا ہے۔ہمیں یہ یقین ہے کہ وہ ہمارے حالات کو بالکل اسی طرح سنبھالے گا جیسا اس نے داؤد، ابرہام، آدم، یسوع اور پولس سے وعدہ کیا تھا۔ وہ ایک بھروسہ مند اور وفادار خدا ہے؛ وہ ایسا نہیں ہے جو ہر روز اپنی بات یا اپنا ارادہ بدل لے۔ وہ لمحہ بہ لمحہ بدلنے والا خدا نہیں ہے، بلکہ اس کے پاس وہ تمام طاقت موجود ہے جس کے ذریعے وہ ہماری زندگی کے ہر ہر لمحے اور ہر ہر صورتحال کو سنبھال سکتا ہے۔
— ڈاکٹر جے لِگون ڈنکن III
اب جبکہ ہم نے باپ کی قدرت کی لامحدود نوعیت پر بات کر لی ہے، ہمیں یہ نوٹ کرتے ہوئے کہ صرف خدا ہی لامحدود طاقت کا حامل  (omnipotent) ہے، اب  اُس    کی بے مثال خصوصیات کی طرف متوجہ ہونا چاہیے، ۔
بے مثال       
یسعیاہ 24:14-27 میں خدا کی بے مثال قدرت کو جس طرح بیان کیا گیا ہے اس پر نظر ڈالیں:
ربُّ الافواج قَسم کھا کر فرماتا ہے کہ یقِیناً جَیسا مَیں نے چاہا وَیسا ہی ہو جائے گا اور جَیسا مَیں نے اِرادہ کِیا ہے وَیسا ہی وُقُوع میں آئے گا۔  مَیں اپنے ہی مُلک میں اسُوری کو شِکست دُوں گا اور اپنے پہاڑوں پر اُسے پاؤں تلے لتاڑُوں گا۔ تب اُس کا جُوأ اُن پر سے اُترے گا اور اُس کا بوجھ اُن کے کندھوں پر سے ٹلے گا۔  ساری دُنیا کی بابت یِہی ہے اور سب قَوموں پر یِہی ہاتھ بڑھایا گیا ہے۔  کیونکہ ربُّ الافواج نے اِرادہ کِیا ہے۔ کَون اُسے باطِل کرے گا؟ اور اُس کا ہاتھ بڑھایا گیا ہے۔ اُسے کَون روکے گا؟ (یسعیاہ 24:14-27)
غور کیجیے کہ اس اقتباس میں، خداوند کی لامحدود قدرت کے بیان کے فوراً بعد یہ دعویٰ کیا گیا ہے کہ صرف وہی ہمہ مقتدری (omnipotence) کا مالک ہے۔ کوئی ایسا نہیں جو اسے باطل کر سکے، کوئی نہیں جو اس کا ہاتھ روک سکے۔ یہ حقیقت کہ باپ کی قدرت بے مثال ہے، فطری طور پر اس سچائی سے پھوٹتی ہے کہ صرف ایک ہی سچا خدا ہے۔ یقیناً، اگر لامحدود قدرت رکھنے والی کوئی اور ہستی ہوتی، تو واحد خدا کے طور پر خدا کی حیثیت کو چیلنج کیا جا سکتا تھا۔ آخر کار، لامحدود قدرت رکھنے والی ہستی یا تو خود الٰہی ہوتی، یا اپنی قدرت کے بل بوتے پر خود کو الٰہی بنا سکتی تھی۔ یہی وہ بات ہے جو بنیادی طور پر خدا نے ایوب 38 میں ایوب سے کہی تھی، جب اس نے فرمایا کہ ایوب صرف اس صورت میں اپنی صفائی پیش کرنے کے قابل ہو سکتا ہے اگر وہ پہلے وہ طاقتور کام کر دکھائے جو خدا پہلے ہی کر چکا ہے، جیسے کائنات کی تخلیق، ترتیب اور اس کا مکمل انتظام و انصرام۔ لیکن حقیقت یہ ہے کہ صرف خدا ہی حقیقی معنوں میں الٰہی ہے۔ اور اسی لیے، صرف خدا ہی لامحدود قدرت رکھتا ہے۔
افسوس کی بات ہے کہ ہمارے دور میں بہت سے نیک نیت مسیحی  بھی اس بات سے انکار کرتے ہیں کہ خدا قادرِ مطلق ہے۔ وہ کلامِ مقدس کی تشریح میں یہ غلط فہمی پال لیتے ہیں کہ خدا اپنی مخلوق کے لیے وہ سب کچھ کر رہا ہے جو وہ کر سکتا ہے (یعنی اس کی قدرت محدود ہے)۔ لیکن خدا کی ہمہ مقتدری کلامِ مقدس کی ایک حیرت انگیز حد تک عملی تعلیم ہے۔ جب خدا کے لوگ مشکل میں ہوتے ہیں، تو وہ خدا کی مدد کے لیے پکارتے ہیں کیونکہ وہ جانتے ہیں کہ وہ بچانے پر قادر ہے۔ جب بدی دنیا پر قابض نظر آتی ہے، تو ہم اس بات پر یقین رکھ سکتے ہیں کہ خدا کو بدی پر مکمل قدرت حاصل ہے۔ خدا کی ہمہ مقتدری پر ایمان کے بغیر، ہمارے پاس اس اعتماد کی کوئی بنیاد نہیں رہتی کہ خدا اپنے دشمنوں کو شکست دے گا، اور یہ کہ اس کے بچوں کو وہ ابدی برکات ملیں گی جن کا اس نے وعدہ کیا ہے۔
یہ سوچنا ہی حیرت انگیز ہے کہ "قادرِ مطلق باپ" کے الفاظ  میں کتنی گہری الٰہیات سموئی ہوئی ہے۔ ہم ایک طاقتور، شخصی اور شفیق باپ جیسے خدا کی خدمت کرتے ہیں جو ہم سے محبت کرتا ہے اور حیرت انگیز طریقوں سے ہمارا خیال رکھتا ہے۔ اور ہم مکمل طور پر اس بات کا یقین رکھ سکتے ہیں کہ اس کی حفاظت کبھی ناکام نہیں ہوگی کیونکہ ہم جانتے ہیں کہ وہ خود کبھی ناکام نہیں ہوگا۔ وہ ہمیشہ ہمارا خالق، بادشاہ اور خاندانی سربراہ رہے گا۔ اس کے پاس ہمیشہ لامحدود اور بے مثال قدرت رہے گی۔ اور وہ کبھی نہیں بدلے گا۔ وہ ہمیں بچانے کے لیے ہمیشہ موجود رہے گا، اور جو نجات وہ پیش کرتا ہے وہ اتنی ہی ابدی ہے جتنا کہ وہ خود ہے۔
اس سبق میں اب تک ہم نے اپنے تثلیثی خدا کی فطرت، اور اس الٰہی ہستی کی خصوصیات کا جائزہ لیا ہے جسے "قادرِ مطلق باپ" کے طور پر جانا جاتا ہے۔ اب ہم اپنے تیسرے موضوع کی طرف بڑھنے کے لیے تیار ہیں: "آسمان اور زمین کے خالق" کے طور پر باپ کا کردار۔

خالق

آسمان اور زمین کے خالق کے طور پر باپ کے بارے میں ہماری گفتگو  اس کے تخلیقی کام کے تین پہلوؤں پر مرکوز ہوگی۔ اول، ہم تخلیق کے بارے میں باپ کے کام پر غور کریں گے۔ دوم، ہم تخلیق کی اچھائی پر توجہ دیں گے۔ اور سوم، ہم تخلیق پر باپ کے اختیار کا ذکر کریں گے۔ آئیے تخلیق کے اس کام کے بارے میں سوچنے سے آغاز کرتے ہیں جو باپ نے سرانجام دیا۔
تخلیق کا کام
تخلیق وہ واحد کام ہے جسے رسولوں کا عقیدہ خاص طور پر باپ سے منسوب کرتا ہے۔ آپ کو یاد ہوگا کہ اس کے ایمان کا پہلا رکن بیان کرتا ہے:
میں ایمان رکھتا ہوں خدا قادرِ مطلق باپ پر، 
جو آسمان اور زمین کا خالق ہے۔
کلامِ مقدس میں باپ کے جتنے بھی کام بتائے گئے ہیں،اُن میں سے  یہ وہ واحد کام ہے جس پر  مسیحیت نے اصرار کیا ہے کہ تمام مسیحی اس کی تصدیق کریں۔ زیادہ تر مسیحی اس خیال سے واقف ہیں کہ خدا نے کائنات کو پیدا کیا اور وہی اسے سنبھالتا ہے، جس کی بڑی وجہ یہ ہے کہ کلامِ مقدس میں اس کا حوالہ کثرت سے ملتا ہے۔ درحقیقت، اگر ہم اپنی بائبل کا پہلا صفحہ کھولیں اور پڑھنا شروع کریں، تو پہلی بات جو ہمیں بتائی جاتی ہے وہ یہ ہے کہ خدا آسمان اور زمین کا خالق ہے۔ جیسا کہ ہم پیدائش 1:1 میں سیکھتے ہیں:
 خُدا نے اِبتدا میں زمِین و آسمان کو پَیدا کِیا۔ (پیدائش 1:1) 
اس تعارفی آیت کے بعد، پیدائش 1 کا بقیہ حصہ وضاحت کرتا ہے کہ خدا نے چھ دنوں کے وقفے میں کائنات کو پیدا کیا اور اسے ترتیب دیا۔
کلیسیا کی پوری تاریخ میں، پیدائش 1 میں تخلیق کے بیان کی تشریح کے بارے میں بہت سے مختلف نظریات رہے ہیں۔ تقریباً تمام ماہرینِ الٰہیات اس بات پر متفق ہیں کہ خدا نے کائنات کو "عدم سے" (ex nihilo) یا "کچھ نہ ہونے سے" پیدا کیا۔ اس کا مطلب یہ ہے کہ اس سے پہلے کہ خدا آسمان اور زمین کو پیدا کرے، خدا کی اپنی ذات کے سوا کچھ بھی موجود نہ تھا۔ ایسا کوئی مادہ پہلے سے موجود نہیں تھا جس سے خدا نے کائنات بنائی۔ اور بہت سے مفسرین نے تو یہ بھی کہا ہے کہ خدا نے خود وقت اور فضا (time and space) کو بھی تخلیق کیا۔
لیکن ماہرینِ الٰہیات نے اکثر اس قطعی طریقے کے بارے میں اختلاف کیا ہے جس کے ذریعے باپ نے کائنات پیدا کی، خاص طور پر تخلیق کے چھ دنوں کی نوعیت کے بارے میں۔ کلیسیا کے کئی ابتدائی بزرگوں  ، جیسے کلیمنٹ، اوریجن اور آگسٹین کا ماننا تھا کہ یہ دن ایک ایسی تخلیق کی تمثیلی عکاسی تھے جو غالباً ایک ہی لمحے میں وقوع پذیر ہوئی تھی۔ دوسرے مفسرین، جیسے آئرنیئس اور ٹرٹولین، انہیں عام 24 گھنٹوں کے دن سمجھتے تھے۔ بعد میں، جب سائنس نے یہ اشارہ دینا شروع کیا کہ کائنات بہت قدیم ہے، تو بہت سے ماہرینِ الٰہیات نے تخلیق کے بیان کو نئے طریقوں سے پڑھنا شروع کیا۔ کچھ نے یہ تجویز پیش کی کہ یہ دن تو عام 24 گھنٹوں کے ہی تھے، لیکن ان دنوں کے درمیان طویل وقفے موجود تھے جن میں خدا نے تخلیق کی۔ دوسروں نے ان 'دنوں 'کی تشریح استعاروں کے طور پر کی جو طویل ادوار یا زمانوں کی نمائندگی کرتے تھے۔
یقیناً، بائبل کی پہلی کتاب 'پیدائش' کے پہلے باب میں تخلیق کے دنوں کا جو ذکر ہے، وہ ایک بہت ہی اہم اور گرم موضوع ہے۔ اس ایک بات پر لوگوں کے درمیان بہت زیادہ بحث و تکرار اور اختلافِ رائے پایا جاتا ہے۔ میرے خیال میں یہاں اصل مسئلہ یہ سمجھنا ہے کہ یہ تحریر کس قسم کی ہے؟ یعنی اس تحریر  کا انداز اور مقصد کیا ہے؟کیا یہ تحریر اس لیے لکھی گئی ہے کہ ہمیں ان ٹھوس حقائق کے بارے میں بتائے جنہیں ہم اپنی آنکھوں سے دیکھ سکتے ہیں یا اپنی حسوں سے محسوس کر سکتے ہیں؟ یا پھر یہ ایسی تحریر ہے جس کا مقصد ہمیں گہری روحانی سچائیاں سکھانا ہے؟ اب ہمیں ان دونوں باتوں کے درمیان کوئی دیوار کھڑی نہیں کرنی چاہیے اور نہ ہی انہیں ایک دوسرے سے الگ سمجھنا چاہیے۔ آخرکار، خدا ہی اس پوری کائنات کا بنانے والا ہے، اس لیے مادی حقائق اور روحانی سچائیاں آپس میں ایک دوسرے کے ساتھ پوری طرح جڑی ہونی چاہئیں۔لیکن اگر ہم 'پیدائش' کے پہلے باب کو سائنس کی کسی کتاب کی طرح پڑھیں گے، تو ہم اس کا ایک الگ ہی مطلب نکالیں گے۔ اس کے برعکس، اگر ہم اسے اس نظر سے پڑھیں کہ اس میں تخلیق کے مقصد، اس کی حقیقت اور اس کے معنی پر بات کی گئی ہے، تو اس کا مطلب بالکل مختلف نکلے گا۔ ہمیں یہ فیصلہ کرنا ہوگا کہ ہم اس تحریر کو کس مقصد کے لیے پڑھ رہے ہیں۔
—ڈاکٹر جان اوسوالٹ
ابتدائی کلیسیا اور رسولوں کے عقیدے کے استعمال کے حوالے سے جو بات سب سے اہم معلوم ہوتی تھی وہ یہ تھی کہ ایماندار اس بات کو تسلیم کریں کہ صرف اور صرف خدا نے، باپ نے اپنی مرضی سے، پوری کائنات کو پیدا کیا اور وہی اسے برقرار رکھتا ہے، جس میں روحانی اور مادی دونوں عالم، اپنے تمام مادوں اور مخلوقات سمیت شامل ہیں۔ یہی وہ خیال ہے جس پر لاویوں نے نحمیاہ 6:9 میں زور دیا تھا۔ ان کے الفاظ  پڑھیں:
تُو ہی اکیلا خُداوند ہے۔تُو نے آسمان اور آسمانوں کے آسمان کو اور اُن کےسارے لشکر کواور زمِین کو اور جو کُچھ اُس پر ہے اور سمُندروں کو اور جوکُچھ اُن میں ہے بنایااور تو اُن سبھوں کا پروردِگار ہے اور آسمان کا لشکر تُجھےسِجدہ کرتا ہے۔ ( نحمیاہ 6:9 ) 
جیسا کہ ہم یہاں پڑھتے ہیں، صرف خدا ہی نے کائنات کو بنایا۔ اور صرف خدا ہی ہر اس چیز کو جو وجود رکھتی ہے ،زندگی بخشنا جاری رکھتا ہے ، اور اس کائنات کو سنبھالتا ہے جسے اس نے پیدا کیا ہے۔
اب، یہ بتانا ضروری ہے کہ اگرچہ آسمان اور زمین کو بنانے اور سنبھالنے میں باپ کا نمایاں کردار رہا ہے، لیکن ان کاموں میں پوری تثلیث مختلف طریقوں سے شامل ہے۔ مثال کے طور پر، بیٹا وہ وسیلہ یا  ذریعہ تھا جسے باپ نے دنیا بنانے کے لیے استعمال کیا، اور وہ اب بھی اسے برقرار رکھنے کے لیے استعمال کرتا ہے۔ 1 کرنتھیوں 6:8 میں اس تخلیقی کام کے بارے میں پولس کے بیان کو سنیں:
ہمارے نزدِیک تو ایک ہی خُدا ہے یعنی باپ جِس کی طرف سے سب چِیزیں ہیں اور ہم اُسی کے لِئے ہیں اور ایک ہی خُداوند ہے یعنی یِسُوعؔ مسِیح جِس کے وسِیلہ سے سب چِیزیں مَوجُود ہُوئِیں اور ہم بھی اُسی کے وسِیلہ سے ہیں۔ (1 کرنتھیوں 8:6) 
یہاں، پولس نے وضاحت کی کہ باپ تخلیق کا ماخذ ہے۔ تخلیق اس کی طرف سے آتی ہے۔ لیکن یہ بیٹے کے وسیلے سے آتی ہے۔ ہم زندہ رہتے ہیں کیونکہ باپ اپنے بیٹے کے ذریعے ہماری زندگیوں کو برقرار رکھتا ہے۔
روح القدس کی شمولیت کا ذکر کلامِ مقدس میں ذیادہ تفصیل کے ساتھ  نہیں  ملتا  ۔ بنیادی طور پر یہ عہد نامہِ قدیم کے ان حوالوں  میں پوشیدہ ہے جو خدا کے روح کے کام کا حوالہ دیتے ہیں۔ عہد نامہِ قدیم کے دنوں میں، روح القدس ابھی خدا کی ایک ممتاز ہستی کے طور پر واضح طور پر ظاہر نہیں ہوا تھا۔ اس کے باوجود، عہد نامہِ جدید سکھاتا ہے کہ وہ خدا کی مرضی پوری کرنے کے لیے دنیا میں پہلے ہی سے سرگرم تھا۔ ہم اسے مرقس 36:12 جیسے حوالوں  میں دیکھتے ہیں جو عہد نامہِ قدیم کے مصنفین کو روح القدس کے الہام دینے کی بات کرتے ہیں، اور اعمال 2:2-17 میں، جہاں پطرس نے سکھایا کہ روح القدس عہد نامہِ قدیم کے دور میں بھی نبوت اور روحانی نعمتوں کا ماخذ تھا۔ چنانچہ، جب ہم خدا کے روح کے بارے میں عہد نامہِ قدیم کے بیانات پڑھتے ہیں، تو یہ نتیجہ نکالنا معقول ہے کہ وہ بعد میں ہونے والے اس واضح مکاشفے کا پیش خیمہ ہیں کہ روح القدس ایک ممتاز الٰہی ہستی ہے۔ مثال کے طور پر، پیدائش 2:1-3 میں ہم یہ  پڑھتے ہیں:
اور زمِین وِیران اور سُنسان تھی اور گہراؤ کے اُوپر اندھیرا تھا اور خُدا کی رُوح پانی کی سطح پر جُنبِش کرتی تھی۔  اور خُدا نے کہا کہ رَوشنی ہو جا اور رَوشنی ہو گئی۔ (پیدائش 2:1-3) 
"خدا کی روح"  کے الفاظ لغوی طور پر خدا کی تمام ہستیوں کی طرف اشارہ کرتے ہیں۔ لیکن اپنے عہد نامہِ جدید کے نکتہِ نظر سے، ہم ان میں روح القدس کی ہستی کی سرگرمی پر زور دیکھ سکتے ہیں۔
تخلیق کے کام میں "خالق" کے طور پر باپ کے کردار کو دیکھنے کے بعد، اب ہم اُس تخلیق کی اچھائی پر توجہ دینے کے لیے تیار ہیں جو باپ نے بنائی۔
تخلیق کی اچھائی
بہت سے مذاہب اور فلسفے یہ سکھاتے ہیں کہ مادی کائنات غیر اخلاقی ہے، یعنی یہ نہ تو اچھی ہے اور نہ ہی بری۔ کچھ تو یہاں تک کہتے ہیں کہ دنیا شر، یا برائی ہے۔ مثال کے طور پر، ابتدائی کلیسیا کو جن مشرکانہ فلسفوں کا سامنا کرنا پڑا، ان میں سے بہت سے یہ سکھاتے تھے کہ مادی کائنات کرپٹ ہے، اور حقیقی نجات پانے کے لیے انسانوں کو اپنے جسموں کی قید سے چھٹکارا پانا ہوگا۔ دنیا کے بارے میں یہی منفی نظریہ ایک وجہ تھی کہ رسولوں کے عقیدےنے اس بات پر زور دیا کہ خدا ہی نے آسمان اور زمین کو بنایا ہے۔ بائبل میں، کائنات خدا کی ایک اچھی تخلیق ہے جو اس کے  اپنے اعلیٰ اور عمدہ کردار کی عکاسی کرتی ہے۔
پیدائش 1 میں، ہمیں آیات 4، 10، 12، 18، 21، 25 اور 31 میں—یعنی کل سات بار—تخلیق کی اچھائی کی یاد دہانی کرائی گئی ہے۔ اور ان میں سے آخری آیت میں، کلامِ مقدس بیان  کرتا ہے کہ پوری تخلیق نہ صرف "اچھی" بلکہ "بہت اچھی" ہے۔ جیسا کہ موسیٰ نے پیدائش 31:1 میں لکھا:
  اور خُدا نے سب پر جو اُس نے بنایا تھا نظر کی اور دیکھا کہ بہت اچھّا ہے (پیدائش 31:1) 
افسوس کی بات ہے کہ خدا کے دنیا پیدا کرنے کے فوراً بعد، آدم اور حوا نے نیکی اور بدی کی پہچان کے درخت کا پھل کھا کر خدا کے خلاف گناہ کیا۔ اور انسانیت کے گناہ کے نتیجے میں، خدا نے پوری تخلیق کو لعنت کے زیرِ اثر کر دیا۔ ایک متن جو اس بارے میں بات کرتا ہے وہ پیدائش 17:3-19 ہے، جہاں خدا نے آدم  پر لعنت ان الفاظ میں بیان کی  :
زمِین تیرے سبب سے لَعنتی ہُوئی۔ مشقّت کے ساتھ تُو اپنی عُمر بھر اُس کی پَیداوار کھائے گا۔  اور وہ تیرے لِئے کانٹے اور اُونٹ کٹارے اُگائے گی اور تُو کھیت کی سبزی کھائے گا۔  تُو اپنے مُنہ کے پسِینے کی روٹی کھائے گا جب تک کہ زمِین میں تُو پِھر لَوٹ نہ جائے اِس لِئے کہ تُو اُس سے نِکالا گیا ہے کیونکہ تُو خاک ہے اور خاک میں پِھر لَوٹ جائے گا۔                                     (پیدائش 17:3-19) 
آدم کے گناہ کی وجہ سے، خدا نے زمین پر لعنت بھیجی جس سے کاشتکاری مشکل ہو گئی، اور آدم اور باقی انسانیت کو اپنی خوراک کے لیے سخت محنت کرنے پر مجبور ہونا پڑا۔ اور زمین پر یہ لعنت صرف کھیتی باڑی تک محدود نہیں تھی۔ اس نے پوری دنیا کو اس کے تمام پہلوؤں میں متاثر کیا۔ پولس نے رومیوں 8 میں اس مسئلے کے بارے میں لکھا ۔  اس نے یہ دلیل دی کہ یسوع مسیح کے ذریعے ایمانداروں کی نجات  آخر کار خود تخلیق کی بحالی کا باعث بنے گی۔ رومیوں 20:8-22 میں پولس کے الفاظ دیکھیں:
اِس لِئے کہ مخلُوقات بطالت کے اِختیار میں کر دی گئی تھی۔ نہ اپنی خُوشی سے بلکہ اُس کے باعِث سے جِس نے اُس کو۔  اِس اُمّید پر بطالت کے اِختیار میں کر دِیا کہ مخلُوقات بھی فَنا کے قبضہ سے چُھوٹ کر خُدا کے فرزندوں کے جلال کی آزادی میں داخِل ہو جائے گی۔  کیونکہ ہم کو معلُوم ہے کہ ساری مخلُوقات مِل کر اب تک کراہتی ہے اور دردِ زِہ میں پڑی تڑپتی ہے۔ (رومیوں 20:8-22) 
پولس نے سکھایا کہ زمین پر لعنت نے تخلیق کے ہر عنصر کو متاثر کیا۔ لیکن خدا کی لعنت کے باوجود، ہمیں یہ غلط فہمی نہیں ہونی چاہیے کہ تخلیق اب اچھی نہیں رہی۔ جی ہاں، گناہ میں انسانیت کے زوال نے تخلیق کو نقصان پہنچایا۔ لیکن یہ اب بھی خدا کی دنیا ہے، اور یہ اب بھی بنیادی طور پر اچھی ہے۔ پولس نے یہ نکتہ اس وقت بیان کیا جب وہ شادی کے مستقل جواز اور ہر قسم کے کھانے پینے کی مسیحی آزادی کے بارے میں لکھ رہا تھا۔ 1 تیمتھیس 4:4 میں اس کے الفاظ  پڑھیں:
کیونکہ خدا کی پیدا کی ہوئی ہر چیز اچھی ہے (1 تیمتھیس 4:4) 
غور کیجیے کہ پولس نے یہاں کیا کہا۔ اس نے یہ نہیں کہا کہ " پیدا  ہونے والی ہر چیز اچھی  "تھی"، بلکہ یہ کہ" خدا کی پیدا کی ہوئی ہر چیز اچھی "ہے ۔
یہ حقیقت کہ یہ مادی اور ظاہری دنیا ایک اچھی چیز ہے—اور خود خدا نے اسے 'اچھا' قرار دیا ہے—ہماری روزمرہ زندگی پر بہت گہرے اثرات ڈالتی ہے۔ اس کا ایک مطلب تو یہ ہے کہ ہمیں اپنے اردگرد کے ماحول کی حفاظت کرنی چاہیے۔ خدا نے ہمیں اس کائنات کا نگہبان اور محافظ بنایا ہے، اس لیے یہ ہماری ذمہ داری ہے کہ ہم اس کا خیال رکھیں۔دوسری اہم بات یہ ہے کہ آخرکار خدا خود اس کائنات کی حفاظت کرے گا اور اسے قائم رکھے گا۔ وہ اس دنیا کو مٹانے یا ختم کرنے کے بجائے اسے ایک نئی اور بہتر شکل دے گا؛ یعنی کائنات کی مکمل بحالی اور تعمیرِ نو ہوگی۔ ہم ہمیشہ کے لیے ایک نئے آسمان اور ایک نئی زمین پر رہیں گے۔خدا نے یہ جو مادی دنیا بنائی ہے، یہ ایک بہت ہی خوبصورت اور اچھی چیز ہے۔ اسی طرح ہمارے یہ مادی جسم اور ہمارا اس دنیا میں موجود ہونا بھی ایک بہت ہی مثبت اور اچھی بات ہے۔ ہمیں اپنی جسمانی زندگی اور اس کائنات کو خدا کی نعمت سمجھ کر اس کی قدر کرنی چاہیے۔
— ڈاکٹر مارک ایل سٹراس
چنانچہ، چاہے ہم شادی کی بات کریں یا خوراک کی یا خدا کی پیدا کردہ کسی بھی دوسری چیز کی، ہم یقین رکھ سکتے ہیں کہ وہ اچھی ہے کیونکہ وہ باپ جس نے اسے پیدا کیا ہے، وہ خود نیک اور اچھا ہے۔ یہی وجہ ہے کہ پولس رومیوں 1 میں یہ بھی کہا  کہ خدا کی اپنی اچھائی ان چیزوں کے ذریعے اب بھی تمام انسانیت پر ظاہر ہے جو اس نے بنائی ہیں۔ یہی وجہ ہے کہ زبور 19 یہ دعویٰ کر تا ہے کہ آسمان خدا کی تمجید کرتے ہیں۔ جان ویسلی نے اپنی اٹھارویں صدی کی تصنیف 'تخلیق میں خدا کی حکمت کا ایک جائزہ' (حصہ 3، باب 2) میں تخلیق کی اچھائی کو بیان کیا ہے۔ سنیں کہ انہوں نے وہاں کیا لکھا:
پوری کائنات ایک تصویر ہے، جس میں الوہیت کے کمالات کی نمائش کی گئی ہے۔ یہ نہ صرف اس کے وجود کو ظاہر کرتی ہے، بلکہ اس کی وحدانیت، اس کی قدرت، اس کی حکمت، اس کی خود مختاری اور اس کی اچھائی کو بھی دکھاتی ہے۔
کائنات خدا کی اچھائی کو اپنی فطری خوبی اور ا چھائی  کے ذریعے ظاہر کرتی ہے۔ یہ ایک ایسی خوبی  ہےجو اِس  کائنات کے پاس اس لیے ہے کیونکہ اسے ایک نیک اور اچھے خدا نے تخلیق کیا ہے۔
خدا کی بنائی ہوئی یہ کائنات اس کی اچھائی اور بھلائی کی عکاسی کرتی ہے۔ یہ ہمیں سب سے پہلے تو یہ بتاتی ہے کہ یہ دنیا بذاتِ خود کوئی بری چیز نہیں ہے، اور نہ ہی مادے  کے اندر فطری طور پر کوئی برائی چھپی ہوئی ہے۔ بلکہ یہ ہمیں بتاتی ہے کہ جب خدا نے اس دنیا کو تخلیق کیا، تو اس نے اسے 'بہت اچھا' بنایا تھا۔ اس کائنات کے ذرے ذرے میں خوبصورتی موجود ہے۔البتہ، انسان کے گناہ میں گرنے کی وجہ سے وہ اصل خوبصورتی اب ماند پڑ گئی ہے اور اس میں بگاڑ آ گیا ہے۔ جھاڑ جھنکاڑ، کانٹے اور ماتھے کا پسینہ (یعنی سخت مشقت اور دکھ) خدا کی اس خوبصورت تخلیق کی اصل شکل کو بگاڑ چکے ہیں۔ لیکن بطور مسیحی، ہمارے اندر ایک نیا عمل شروع ہو چکا ہے، یا یوں کہیے کہ خدا نے ہمیں 'نئی تخلیق' بنانے کا کام شروع کر دیا ہے۔ہم یسوع مسیح میں ایک نئی مخلوق بن چکے ہیں۔ جیسا کہ ایک گیت لکھنے والے نے کہا ہے کہ ایک مسیحی وہ کچھ دیکھ سکتا ہے جو وہ آنکھیں کبھی نہیں دیکھ سکتیں جنہوں نے مسیح کو نہیں پایا۔ ہم اس کائنات کو خدا کے ہاتھوں کی کاریگری کے طور پر دیکھنا شروع کر دیتے ہیں۔ اسی لیے، ایک مسیحی ہونے کے ناطے، ہمیں اس دنیا میں آرٹ، حسن، ترتیب، ہم آہنگی اور ایک دوسرے سے جڑا ہوا نظام نظر آتا ہے۔یہی وہ سب کچھ ہے جس کا ہم 'نئے آسمان اور نئی زمین' میں انتظار کر رہے ہیں۔ اس وقت خدا کی یہ کائنات مکمل طور پر نئی بنا دی جائے گی اور ہم اس دنیا سے بالکل اسی طرح لطف اندوز ہو سکیں گے جیسا کہ خدا کا اصل ارادہ تھا۔
— ڈاکٹر ڈیرک تھامس
تخلیق کے کام اور اس کی اچھائی کے اس فہم کے ساتھ، اب ہم تخلیق پر باپ کے اُس اختیار  پر بات کرنے کے لیے تیار ہیں جو وہ بطور خالق  اپنی تخلیق پر رکھتا ہے۔
تخلیق پر اختیار
بطور خالق، باپ کے اختیار کے بارے میں ہم بہت سی باتیں کہہ سکتے ہیں۔ لیکن ہم اس کی صرف تین بنیادی خصوصیات پر توجہ مرکوز کریں گے: اس کا اختیار "قطعی" (absolute)، "خصوصی" (exclusive) اور "جامع" (exhaustive) ہے۔ ہم ان میں سے ہر ایک خیال کا قریب سے جائزہ لیں گے، جس کا آغاز بطور خالق باپ کے اختیار کی قطعی نوعیت سے ہوگا۔
قطعی  
باپ کا اختیار اس معنی میں قطعی ہے کہ وہ اپنی تخلیق کے ساتھ جو چاہے کرنے کی مکمل آزادی رکھتا ہے۔ کلامِ مقدس اکثر اس کے قطعی اختیار کا موازنہ اپنے مٹی کے گوندھے ہوئے لوندے پر کمہار کے اختیار سے کرتا ہے۔ ہم یہ بیان یسعیاہ 16:29، یسعیاہ 9:45، یرمیاہ 1:18-10 اور رومیوں 18:9-24 جیسے حوالوں  پاتے ہیں۔ رومیوں 20:9-21 میں خدا کے اختیار کے بارے میں پولس کے بیان پر غور کریں:
اَے اِنسان بھلا تُو کَون ہے جو خُدا کے سامنے جواب دیتا ہے؟ کیا بنی ہُوئی چِیز بنانے والے سے کہہ سکتی ہے کہ تُو نے مُجھے کیوں اَیسا بنایا؟  کیا کُمہار کو مِٹّی پر اِختیار نہیں کہ ایک ہی لَوندے میں سے ایک برتن عِزّت کے لِئے بنائے اور دُوسرا بے عِزّتی کے لِئے؟ (رومیوں 20:9-21) 
یقیناً، پولس کے ان سوالات کے جوابات بالکل  واضح ہیں۔ چونکہ خدا سب کا خالق ہے، اس لیے اسے یہ آزادی اور حق حاصل ہے کہ وہ اپنی بنائی ہوئی چیز کے ساتھ جو چاہے کرے۔
میرا خیال ہے کہ جب کچھ لوگ یہ سنتے ہیں کہ بائبل یہ سکھاتی ہے کہ دنیا میں جو کچھ بھی ہوتا ہے اس پر آخری اور مکمل اختیار صرف خدا ہی کا ہے، تو شاید وہ اس بات سے تھوڑا ڈر محسوس کرتے ہیں یا اسے ایک خطرہ سمجھتے ہیں۔ بعض لوگوں کو اس بات پر غصہ بھی آتا ہے یا وہ اسے ناپسند کرتے ہیں۔لیکن ہم مسیحی جب اس بات پر غور کرتے ہیں کہ خدا دراصل کون ہے، تو ہمیں ڈرنے کے بجائے بے انتہا شکر گزار ہونا چاہیے۔ اس کا مطلب یہ ہے کہ ہماری زندگیاں ایک ایسے باپ کے ہاتھوں میں ہیں جو سب سے زیادہ دانشمند ہے، جس کے پاس ساری قدرت ہے، اور جو ہم سے بے حد محبت کرتا ہے۔ یہ وہی باپ ہے جس نے صلیب پر ہماری خاطر اپنے اکلوتے بیٹے تک کو قربان کر دیا۔خاص طور پر دکھ اور تکلیف کے دنوں میں، یہ بات ہمارے لیے ایک بہت ہی بڑا اور عظیم اطمینان بن جاتی ہے۔ جب ہم پریشان ہوتے ہیں اور سوچتے ہیں کہ ہماری زندگیوں میں یہ سب کیا ہو رہا ہے، تب ہمیں یہ جان کر دلی سکون ملتا ہے کہ ہم اکیلے نہیں ہیں بلکہ ایک محبت کرنے والا خدا ہمارے حالات کو سنبھال رہا ہے۔
— ڈاکٹر ڈینس ای جانسن
چاہے ہم اپنی زندگی میں ہونے والی تمام باتوں اور حالات کو پوری طرح نہ سمجھ سکیں، لیکن اگر آپ کا تعلق یسوع مسیح سے ہے، تو خدا آپ کا باپ ہے اور وہ آپ سے بہت محبت کرتا ہے۔ وہ آپ کی حفاظت کر رہا ہے اور آپ پر نظر رکھے ہوئے ہے، چاہے آپ کی زندگی میں کیسے ہی مشکل حالات کیوں نہ ہوں۔سچ تو یہ ہے کہ اس زندگی میں ہمیں جن حالات سے گزرنا پڑتا ہے، ان میں سے کچھ بہت ہی زیادہ تکلیف دہ اور دکھ بھرے ہوتے ہیں۔ لیکن آپ جس حال میں بھی ہوں، یاد رکھیں کہ سب کچھ خدا کے قبضے اور اختیار میں ہے۔ کیا آپ اپنی زندگی کے اس موڑ پر اس بات کو تسلیم کر سکتے ہیں کہ خدا نے یہ وقت اور یہ حالات آپ کی بھلائی کے لیے اور آپ کو پاکیزہ بنانے کے لیے مقرر کیے ہیں؟
خدا ہماری زندگی کے دشمنوں (یعنی مشکلات اور رکاوٹوں) کو ہمارے دوستوں میں بدل دیتا ہے تاکہ ہم اس کے ذریعے، جس نے ہم سے محبت کی، فتح سے بڑھ کر غلبہ پائیں۔ بائبل میں یہ نہیں لکھا کہ ہم صرف فتح پاتے ہیں، بلکہ یہ لکھا ہے کہ ہم "فتح سے کہیں بڑھ کر" غالب آتے ہیں۔ خدا ہماری آزمائشوں اور تکلیفوں کو ہمیں پاک کرنے اور ہمیں یسوع مسیح کی مانند بنانے کے لیے استعمال کرتا ہے۔ وہ ہماری زندگی میں یہ سب کچھ اسی لیے لاتا ہے تاکہ ہم مسیح جیسے بن سکیں۔عبرانیوں کے نام خط کے 12ویں باب میں لکھا ہے کہ وہ ایک مہربان، دانا اور اچھے باپ کی طرح ہماری تربیت اور اصلاح کرتا ہے۔ میرا ماننا ہے کہ ایمان کی اصل جنگ اکثر اسی مقام پر لڑی جاتی ہے۔ ہمیں بار بار اپنے آپ سے یہ کہنا پڑتا ہے: "خدا میرا خیال رکھتا ہے، چاہے میں ان حالات کو سمجھ پاؤں یا نہ پاؤں۔ وہ یہ سب میری زندگی میں میری بہتری، میری پاکیزگی اور مجھے مقدس بنانے کے لیے لا رہا ہے۔"
— ڈاکٹر تھامس آر شرائنر
خصوصی 
قطعی اختیار رکھنے کے ساتھ ساتھ، باپ کا اپنی ہر تخلیق کردہ چیز پر "خصوصی" (exclusive) اختیار بھی ہے۔ بطور خالق، باپ کا اختیار اس معنوں میں خصوصی ہے کہ کسی بھی مخلوق کے پاس قطعی اختیار نہیں ہے۔ قطعی اختیار صرف خالق کا ہے، اور خدا ہی واحد خالق ہے۔ اور اس سے بڑھ کر، جب ہم تثلیث کو انتظامی  لحاظ سے دیکھتے ہیں، تو باپ تثلیث کی دیگر ہستیوں پر بھی اختیار رکھتا ہے۔ مثال کے طور پر، یوحنا 26:5-27 میں یسوع کے الفاظ پڑھیں:
کیونکہ جِس طرح باپ اپنے آپ میں زِندگی رکھتا ہے اُسی طرح اُس نے بیٹے کو بھی یہ بخشا کہ اپنے آپ میں زِندگی رکھّے۔  بلکہ اُسے عدالت کرنے کا بھی اِختیار بخشا۔ اِس لِئے کہ وہ آدمؔ زاد ہے۔ (یوحنا 26:5-27) 
یسوع نے سکھایا کہ دنیا کی عدالت کرنے کا اس کا اختیار اسے باپ کی طرف سے سونپا گیا ہے۔ یہ اختیار بنیادی طور پر باپ ہی کے پاس تھا اور یہ اسی کا خصوصی حق تھا۔ لیکن باپ نے بیٹے کو مقرر کیا کہ وہ اس کی طرف سے عدالت کرے۔ ہمیں اسی طرح کا خیال 1 کرنتھیوں 24:15 میں ملتا ہے، جہاں کائنات پر یسوع کی بادشاہی، باپ کی عظیم تر بادشاہی کے تابع ہے۔ اور کچھ ایسا ہی روح القدس کے بارے میں بھی سچ ہے۔ یوحنا 13:16، رومیوں 11:8  اور 1 پطرس 2:1 جیسےحوالے  سکھاتے ہیں کہ روح القدس بھی باپ کی مرضی پوری کرتا ہے۔ اور جس طرح بیٹے کا اختیار اور روح کا اختیار باپ کی طرف سےحوالے کیا گیا ہے، اسی طرح تخلیق شدہ ہستیوں کا اختیار بھی  باپ کی طرف سےہے۔ فرشتوں، دنیاوی حکمرانوں اور یہاں تک کہ عام انسانوں کے پاس بھی اختیار کی ایک خاص مقدار ہوتی ہے۔ لیکن اختیار کی یہ تمام اقسام خدا کی طرف سے عطا کردہ ہیں، تاکہ باپ کا اختیار ہمیشہ مخلوق کے اختیار  سے اُوپر  رہے۔
جامع                 
قطعی اور خصوصی اختیار رکھنے کے علاوہ، باپ کائنات پر "جامع" (exhaustive) اختیار بھی رکھتا ہے۔ جب ہم یہ کہتے ہیں کہ خدا کا اختیار جامع ہے، تو ہماری مراد یہ ہوتی ہے کہ یہ اس کی ہر تخلیق کردہ چیز کے ہر ایک پہلو اور ذرے پر پھیلا ہوا  ہے۔ اس حقیقت کے کم از کم دو اہم اثرات سامنے آتے ہیں۔ اول یہ کہ ہر کوئی خدا کے اختیار کے تابع ہے۔ کوئی بھی انسان یا دوسری تخلیق شدہ چیز خدا کی اطاعت کے فرض سے آزاد نہیں ہے۔ وہ فرشتے اور انسان جو باپ کے وفادار ہیں، اسے تسلیم کرتے ہیں اور خوشی سے اس کے تابع رہتے ہیں۔ لیکن شیاطین اور بے ایمان انسان اس کے خلاف بغاوت کرتے ہیں اور اس کے احکامات ماننے سے انکار کرتے ہیں۔ اس کے باوجود، باپ کے  فیصلے ہر ایک پر لاگو ہوتے ہیں۔ ہم چاہے جہاں کہیں بھی رہیں یا جو کوئی بھی ہوں، اور ہماری تہذیب یا مذہب کچھ بھی ہو، ہم سب خدا کے سامنے جوابدہ ہیں۔
دوم یہ کہ ہر چیز خدا کے اختیار کے نیچے ہے۔ اس کا اختیار اس کی تخلیق کے ہر چھوٹے بڑے پہلو تک پھیلا ہوا ہے۔ چونکہ خدا نے تمام چیزیں پیدا کی ہیں، اس لیے تخلیق کا کوئی بھی پہلو اخلاقی طور پر "غیر جانبدار"   نہیں ہے۔ اس نے ہر چیز کو ایک مقصد کے لیے پیدا کیا ہے اور اسے ایک اخلاقی نوعیت عطا کی ہے۔ اس کا مطلب یہ ہے کہ موضوع چاہے کچھ بھی ہو، یا تخلیق کا کوئی بھی پہلو زیرِ غور ہو، وہاں اخلاقی غیر جانبداری کا کوئی وجود نہیں۔ تخلیق میں موجود ہر چیز یا تو خدا کی مرضی کے مطابق کام کرتی ہے اور اسی لیے اچھی ہے، یا پھر اس کے خلاف بغاوت کرتی ہے اور اسی لیے بری ہے۔
جدید دنیا میں بہت سے مسیحی زندگی کو "مقدس"   اور "دنیوی " حصوں میں تقسیم کرنے کے عادی ہو گئے ہیں۔ ہم میں سے زیادہ تر لوگ یہ سمجھتے ہیں کہ "مقدس" معاملات جیسے کہ کلیسیا، عبادت، منادی  اور بائبل کا مطالعہ خدا کے اختیار کے تحت ہیں۔ ہم اپنے خاندانوں اور اخلاقی انتخاب میں بھی خدا کے احکامات کو تسلیم کرنے کی کوشش کرتے ہیں اور انہیں بھی مقدس جانتے ہیں۔ لیکن بہت سے مسیحی یہ سوچنے لگتے ہیں کہ خدا کے احکامات نام نہاد "دنیوی" معاملات جیسے سیاست، تعلیم اور کام کاج پر لاگو نہیں ہوتے۔ لیکن مقدس اور دنیوی دنیا کے درمیان یہ جدید فرق بائبل کے مطابق نہیں ہے۔ امثال 6:3، واعظ 14:12 اور 2 تیمتھیس 16:3-17 جیسے حوالے اس بات کی طرف اشارہ کرتے ہیں کہ خدا نے انسانی زندگی کے ہر شعبے کے بارے میں کلام کیا ہے، اور اس کا اختیار ہمارے ہر کام پر محیط ہے۔
آج کی دنیا میں جب لوگ 'اختیار' یا 'طاقت' کا نام سنتے ہیں، تو عام طور پر ان کے ذہن میں صرف برے خیالات ہی آتے ہیں۔ لیکن ہم مسیحیوں کے لیے خدا کے اختیار اور اس کی حاکمیت پر یقین رکھنا ایک بہت ہی بڑی اور خوش آئند بات ہے، کیونکہ خدا آج بھی اس دنیا سے محبت کرتا ہے۔ خدا اب بھی ہر چیز کو اپنے قابو میں رکھے ہوئے ہے اور وہی اس کائنات کا اصل مالک ہے۔خدا وہ عظیم ہستی ہے جو شروع سے ہی انجام کو جانتی ہے، یعنی اسے معلوم ہے کہ آگے کیا ہونے والا ہے۔ وہی وہ سچا منصف ہے جو تمام لوگوں کا انصاف کرے گا۔ یہ بات ہمیں دلی خوشی اور اطمینان دیتی ہے، کیونکہ ہمیں اس بات کا پورا یقین ہے کہ کوئی تو ہے جو بہتر طور پر جانتا ہے کہ وہ کیا کر رہا ہے اور اسے کیا کرنا چاہیے۔ یہی وہ بھروسہ اور یقین ہے جو ہمیں اپنے مستقبل کے لیے حوصلہ اور ہمت دیتا ہے۔
— ڈاکٹر سائمن وائبرٹ

خلاصہ

خدا باپ سے متعلق اس سبق میں، ہم نے رسولوں کے  عقیدےکے   پہلے رکن کا قریب سے جائزہ لیا ہے۔ ہم نے اس رکن میں پوشیدہ خدا کے  تصور پر گفتگو  کی ہے  ۔ ہم نے قادرِ مطلق باپ کے بارے میں تثلیث کی پہلی ہستی کے طور پر بات کی ہے، اور ہم نے آسمان اور زمین کے خالق کے طور پر باپ کے کردار کو تلاش کیا ہے۔
خدا باپ کی ہستی کو سمجھنا تمام مسیحی الٰہیات کے لیے بنیادی حیثیت رکھتا ہے۔ جب تک ہم کلامِ مقدس کے حقیقی تثلیثی خدا کو نہ جانیں اور اس کی عبادت نہ کریں،  تو اصل میں ہم ایک جھوٹے خدا کی عبادت کر رہے ہوتے ہیں۔ اور اس ہستی کو تسلیم کرنا اور اسے عزت دینا جسے کلامِ مقدس "باپ" کہتا ہے، حقیقی عبادت کا ایک لازمی حصہ ہے۔ باپ وہ ہے جس کی بیٹا اور روح القدس اطاعت اور عزت کرتے ہیں—وہ جس کے جلال کو بڑھانے کے لیے وہ کام کرتے ہیں۔ اس لیے، اسے ہماری اطاعت، عزت اور جلال کا مرکز بھی ہونا چاہیے۔








شریک مصنفین

ڈاکٹر وان گیٹن (میزبان) دی ولیمز بائبل انسٹی ٹیوٹ اینڈ سیمنری میں  اکیڈیمک  ڈین ہیں اور دنیا بھر کی متعدد ممتاز سیمنریوں اور یونیورسٹیوں میں بائبل کے ایک معروف استاد اور لکچرار رہے ہیں۔ ڈاکٹر گیٹن نے چار سال تک وفاقی بیورو آف پریزنز کے چیپلین کے طور پر بھی خدمات انجام دیں اور واشنگٹن ڈی سی میں انسٹی ٹیوٹ آف ریلیجن اینڈ پبلک پالیسی کے بورڈ آف ڈائریکٹرز میں شامل رہے۔ ڈاکٹر گیٹن نے انٹرنیشنل سیمنری سے ماسٹر آف تھیالوجی، لوگوس بائبل کالج سے ماسٹر آف ڈیوینیٹی، کرسچن لیڈرشپ یونیورسٹی سے ڈاکٹر آف بائبل فلاسفی، فیتھ تھیالوجیکل سیمنری سے ڈاکٹر آف تھیالوجی اور ریفارمڈ تھیالوجیکل سیمنری سے ڈاکٹر آف منسٹری کی ڈگریاں حاصل کر رکھی ہیں۔ انہیں رسولی جانشینی (Apostolic Succession) میں ایک بشپ کے طور پر مقرر کیا گیا تھا اور انہوں نے انٹرنیشنل کمیونٹی آف کرسچن چرچز کے آرچ بشپ کے طور پر خدمات انجام دیں، جو کہ مسیح کے بدن کی تاریخی وحدت کو بحال کرنے کے لیے وقف ایک  منسٹری ہے۔
ڈاکٹر ڈیوڈ آر باؤر، ازبیری تھیولوجیکل سیمنری میں سکول آف ببلیکل انٹرپریٹیشن کے ڈین اور انڈکٹو ببلیکل سٹڈیز کے رالف والڈو بیسن پروفیسر ہیں۔
ڈاکٹر اسٹیو بلیکمور، ویزلی ببلیکل سیمنری میں فلسفہ کے اسسٹنٹ پروفیسر ہیں۔
ڈاکٹر پال چانگ، مڈل ٹاؤن، نیو جرسی میں مونموتھ چائنیز کرسچن چرچ کے سینئر پاسٹر ہیں۔
ڈاکٹر جے لِگون ڈنکن III، ریفارمڈ تھیولوجیکل سیمنری کے چانسلر اور سی ای او، اور سسٹمیٹک اینڈ ہسٹوریکل تھیولوجی کے جان ای رچرڈز پروفیسر ہیں۔
ڈاکٹر میٹ فریڈمین، ویزلی ببلیکل سیمنری میں منادی اور شاگردی کے پروفیسر ہیں۔
ڈاکٹر اسٹیو ہارپر، اورلینڈو، فلوریڈا میں ازبیری تھیولوجیکل سیمنری کے فلوریڈا-ڈنم کیمپس کے بانی وائس پریذیڈنٹ اور سپرچوئل فارمیشن اینڈ ویزلی سٹڈیز کے ریٹائرڈ پروفیسر ہیں۔
ڈاکٹر ڈینس ای جانسن، ویسٹ منسٹر سیمنری کیلیفورنیا میں پریکٹیکل تھیولوجی کے پروفیسر ایمریٹس ہیں۔
ڈاکٹر کیتھ جانسن، کرُو (سابقہ کیمپس کروسیڈ فار کرائسٹ) کے لیے تھیولوجیکل ایجوکیشن کے نیشنل ڈائریکٹر کے طور پر خدمات انجام دیتے ہیں اور ریفارمڈ تھیولوجیکل سیمنری میں سسٹمیٹک تھیولوجی کے گیسٹ پروفیسر ہیں۔
ڈاکٹر ریاض قسیس، انٹرنیشنل کونسل فار ایوینجلیکل تھیولوجیکل ایجوکیشن کے انٹرنیشنل ڈائریکٹر ہیں۔
ڈاکٹر سیموئیل لنگ، چائنا ہورائزن کے شریک بانی ہیں۔
ڈاکٹر رابرٹ جی لسٹر، ٹالبوٹ سکول آف تھیولوجی میں ببلیکل اینڈ تھیولوجیکل سٹڈیز کے ایسوسی ایٹ پروفیسر ہیں۔
ڈاکٹر جان اوسوالٹ، ازبیری تھیولوجیکل سیمنری میں عہد نامہِ قدیم کے وزٹنگ ڈسٹینگوئشڈ پروفیسر ہیں۔
ڈاکٹر جے آئی پیکر (1926-2020)، وینکوور، برٹش کولمبیا میں ریجنٹ کالج میں الٰہیات کے بورڈ آف گورنرز کے پروفیسر تھے اور انہوں نے برطانیہ اور امریکہ میں بڑے پیمانے پر وعظ اور لیکچر دیے۔
ڈاکٹر رچرڈ ایل پراٹ، جونیئر، تھرڈ ملینیم منسٹریز کے شریک بانی اور صدر ہیں۔
ڈاکٹر تھامس آر شرائنر، سدرن بیپٹسٹ تھیولوجیکل سیمنری میں عہد نامہِ جدید کی تشریح کے جیمز بکانن ہیریسن پروفیسر اور سکرپچر اینڈ انٹرپریٹیشن کے ایسوسی ایٹ ڈین ہیں۔
ڈاکٹر مارک ایل سٹراس، بیتھل سیمنری، سان ڈیاگو میں عہد نامہِ جدید کے پروفیسر ہیں۔
ڈاکٹر ڈیرک تھامس، اٹلانٹا، جارجیا میں ریفارمڈ تھیولوجیکل سیمنری میں سسٹمیٹک اینڈ ہسٹوریکل تھیولوجی کے پروفیسر ہیں۔
ریورنڈ ڈاکٹر سائمن وائبرٹ، کرائسٹ چرچ ورجینیا واٹر، انگلینڈ کے سینئر پاسٹر ہیں، اور وائکلف ہال، آکسفورڈ میں سکول آف پریچنگ کے سابق وائس پرنسپل اور ڈائریکٹر ہیں۔
ڈاکٹر اسٹیفن جے ویلم، سدرن بیپٹسٹ تھیولوجیکل سیمنری میں کرسچن تھیولوجی کے پروفیسر ہیں۔











مشکل الفاظ کے معانی

  ادونائی (Adonai): خدا کا عبرانی نام جس کے معنی ہیں "خداوند"، "مالک"، "حاکم"۔
  قادرِ مطلق (Almighty): ایسی صفت جس کا مطلب ہے "لامحدود طاقت والا"؛ روایتی الٰہیاتی اصطلاحات میں، خدا کی قادرِ مطلق طاقت کو اس کی "ہمہ مقتدری" (omnipotence) کہا جاتا ہے، جو لاطینی جڑ 'اومنی' (omni) یعنی "سب" اور لفظ 'پوٹینسی' (potency) یعنی "طاقت" سے نکلا ہے۔
  الحاد (Atheism): یہ عقیدہ کہ خدا کا کوئی وجود نہیں۔
  ایل علیون (El Elyon): خدا کا بائبلی نام جس کے معنی ہیں "خدا تعالیٰ" یا "خدائے برتر"۔
  ایل شدائی (El Shaddai): خدا کا بائبلی نام جس کے معنی ہیں "قادرِ مطلق خدا"۔
  ایلوہیم (Elohim): عبرانی اصطلاح (کبھی کبھی مختصر کر کے "ایل" لکھی جاتی ہے) جس کا مطلب ہے "خدا"۔
  عدم سے / کچھ نہ ہونے سے (Ex nihilo): لاطینی فقرہ جس کا مطلب ہے "کچھ نہ ہونے سے" یا "عدم سے" تخلیق کرنا۔
  ہنوتھی ازم (Henotheism): بہت سے خداؤں کے وجود پر یقین رکھنا، لیکن خاص طور پر ایک بنیادی خدا کے لیے وقف ہونا۔
  انسانی فطرت  : کسی کا بنیادی کردار یا اس کے وجود کے مرکزی پہلو۔
  مونوگینیس (Monogenes): یونانی لفظ جس کا مطلب ہے "اکلوتا" یا "واحد"؛ اکثر اس کا ترجمہ "اکلوتا مولود" کیا جاتا ہے۔
  و حدانیت (Monotheism): صرف ایک خدا پر یقین رکھنا۔
  ہمہ مقتدری (Omnipotence): قادرِ مطلق اور لامحدود قدرت۔
  کثرتِ پرستی (Polytheism): ایک سے زیادہ خداؤں پر یقین رکھنا۔
  خدا کی وحدت   Simplicity of God): ایک الٰہیاتی اصطلاح جو یہ واضح کرنے کے لیے استعمال ہوتی ہے کہ خدا کی ماہیت مختلف مادوں کا مرکب نہیں ہے، بلکہ ایک متحدہ اکائی ہے جو صرف ایک ہی جوہر پر مشتمل ہے۔
  خدا کی وحدانیت (Singularity of God): خدا کے حوالے سے استعمال ہونے والی الٰہیاتی اصطلاح جس کا مطلب ہے کہ وہ واحد سچا خدا ہے۔
  تھیوس (Theos): یونانی لفظ جس کا ترجمہ ہے "خدا"۔
  غیر امتیازی اکائی (Undifferentiated monad): ایک تکنیکی اصطلاح جس سے مراد یہ عقیدہ ہے کہ خدا ایک ایسی واحد ناقابلِ تقسیم ہستی ہے جس کی ہستیوں   کے درمیان کوئی فرق نہیں ہے۔
  یہوواہ (Yahweh): خدا کا عبرانی نام جو اس فقرے سے نکلا ہے، "میں جو ہوں سو میں ہوں"؛ اکثر اس کا ترجمہ "خداوند"  بڑے حروف میں LORD  کیا جاتا ہے۔




